Perabot rumah rasmi perdana menteri dipindah keluar Najib, kata Muhyiddin

Muhyiddin Yassin berkata keputusan membaik pulih kompleks Seri Perdana yang dibuat ketika pentadbirannya adalah untuk memulihara selain menerima laporan mengatakan Najib Razak mengeluarkan perabot daripada rumah rasmi perdana menteri itu.Muhyiddin berkata, mengikut laporan Jabatan Perdana Menteri (JPM) jika kediaman perdana menteri itu tidak dibaik pulih dengan segera, bangunan tersebut akan mengalami kerosakan yang lebih teruk pada masa hadapan dan kos membaik pulih bangunan akan meningkat.“Ketika saya mula menjawat jawatan perdana menteri pada bulan Mac 2020, saya menerima laporan daripada JPM berhubung kerosakan fizikal Seri Perdana yang merupakan bangunan rasmi JPM.“Berdasarkan laporan yang saya terima, pihak JPM juga mengesyorkan agar perolehan perabot dibuat memandangkan kebanyakan aset perabot di Seri Perdana yang didakwa milik peribadi mantan perdana menteri keenam dipindah keluar,” katanya dalam sebuah kenyataan di Facebook hari ini.Najib Razak merupakan perdana menteri keenam dari 2009 sehingga Barisan Nasional (BN) yang dipimpinnya tewas pada Pilihan Raya Umum 2008.Menurut Muhyiddin, antara kerosakan yang dilaporkan JPM termasuk kebocoran, sistem pencahayaan yang telah lama serta keadaan fizikal lantai dan bumbung yang telah rosak atau usang.Katanya, menurut JPM, kebocoran bumbung Seri Perdana dan sistem perpaipan menyebabkan kerosakan perabot dalaman, lantai kayu, panel dinding dan siling bangunan.Selain itu, pendawaian elektrik, pencahayaan dan peralatan mekanikal seperti penghawa dingin juga turut dilaporkan perlu dibaik pulih kerana sudah terlalu usang.“Menurut pandangan pakar, sistem pendawaian bangunan Seri Perdana yang berusia lebih 20 tahun boleh mendatangkan risiko kebakaran jika tidak dibaik pulih segera.”Muhyiddin turut berkata proses baik pulih yang dilaksanakan adalah mengikut spesifikasi yang ditetapkan dan dipantau rapat oleh sebuah pasukan petugas dianggotai pegawai Jabatan Kerja Raya dan JPM.Semalam, Najib dalam hantaran Facebook berkata projek naik taraf Seri Perdana diluluskan ketika pentadbiran Muhyiddin dan nilai asal keseluruhan projek adalah sebanyak RM38.5 juta yanng dijangka siap pada 7 Disember.Beliau mempersoalkan naik taraf tersebut dan berkata wang sebanyak itu tidak sepatutnya dibelanjakan ketika negara berdepan impak pandemik.“Apapun, wang sebanyak RM38.5 juta tidak patut dibelanjakan untuk tujuan ini pada zaman pandemik sebab ianya tidak sensitif kepada Rakyat yang sedang merayu untuk lebih banyak bantuan disalurkan akibat PKP bersambung PKP.“Lebih-lebih lagi sebab ianya dibelanjakan pada ketika PM8 sendiri kata kerajaan dah tak ada banyak wang lagi setelah kerajaan PN dahulu berbelanja RM600 bilion,” katanya.Mengulas lanjut, Muhyiddin berkata sejak memegang jawatan perdana menteri tahun lalu, beliau tidak pernah mendiami rumah rasmi tersebut.Beliau turut berkata penjelasan mengenai projek naik taraf tersebut boleh diberikan jabatan-jabatan yang terlibat dalam proses naik taraf berkenaan.“Selaras dengan prinsip ketelusan dan integriti yang diamalkan oleh kerajaan, jabatan yang berkenaan boleh tampil untuk memberikan penjelasan kepada orang ramai berkenaan perkara ini.“Untuk rekod, saya tidak pernah menduduki Seri Perdana sepanjang saya berkhidmat sebagai perdana menteri,” katanya.Terletak di Precint 10 Putrajaya, kompleks Seri Perdana dibina ketika pentadbiran kerajaan diketuai Dr Mahathir Mohamad pada 1997.Kompleks itu dibina bagi menggantikan kediaman rasmi perdana menteri sebelumnya yang terletak di Kuala Lumpur.


Covid-19: Malaysia dijangka memasuki gelombang ketiga, kata KP Kesihatan

Malaysia dijangka memasuki gelombang ketiga Covid-19 selari dengan trend peningkatan jumlah kes di seluruh dunia kebelakangan ini, menurut Ketua Pengarah Kesihatan, Dr Noor Hisham Abdullah.”Sekarang ini kita lihat pada peringkat permulaan untuk gelombang ketiga, jadi kes-kes telah dikesan bukan hanya negara kita tetapi juga negara-negara lain menghadapi peningkatan kes,” katanya pada sidang media perkembangan Covid-19 di sini hari ini.Ditanya mengenai unjuran kementerian bagi kes Covid-19, Noor Hisham berkata ia bergantung kepada tindakan KKM, pelbagai agensi kerajaan seperti PDRM, Jabatan Imigresen dan ATM serta seluruh rakyat Malaysia.“Kalau kita bersama dapat mengamalkan tindakan masing-masing iaitu patuhi SOP manakala KKM akan melaksanakan tindakan kesihatan awam, (sebagai contoh) PDRM akan melaksanakan sekatan jalan raya serta ATM mempertingkat kawalan sempadan, jalan-jalan tikus dan sebagainya.“Kementerian juga akan mengambil tindakan untuk melindungi tempat-tempat seperti pusat jagaan warga emas dan depoh tahanan Imigresen, penjara dan tempat tahanan yang lain,” katanya.Noor Hisham berkata persiapan dan kesiapsiagaan KKM kali ini adalah lebih tinggi berbanding pada peringkat permulaan wabak iaitu dari segi persediaan mobilisasi petugas, jumlah Peralatan Perlindungan Diri (PPE) dan mesin ventilator.“KKM telah menjalankan tindakan mobilisasi pasukan bantuan kesihatan, sebelum 27 September kami telah menghantar petugas-petugas kesihatan KKM ke Sabah di daerah tertentu (Tawau, Lahad Datu dan Semporna).“Kita akan melihat keperluan, kalau ada kita akan hantar lebih ramai lagi pakar-pakar (pakar pediatrik, pakar bius, pegawai perubatan dan jururawat) kita,” katanya.


Perlombongan dan pembalakan ancam ekosistem Tasik Chini

Burung helang yang berlegar dan hilaian ungka kedengaran di sekitar Tasik Chini tatkala Abang menebarkan jalanya dari atas bot kecilnya.Kehijauan hutan dan angin lembut yang bertiup perlahan menemani lelaki itu ketika dia kemudian menyusuri batas pandan di sekitar tasik untuk memeriksa pukatnya pula.Abang, lelaki suku Jakun itu sudah menyara kehidupannya dengan menjala ikan sejak umurnya lima tahun.“Sambil-sambil menjala ikan, ada juga saya menoreh getah di kebun keluarga,” katanya kepada MalaysiaNow ketika ditemui.Dahulunya Abang menggunakan perahu tradisional.Menginjak ke zaman yang lebih moden Abang kini menggunakan bot berenjin untuk menangkap ikan.Dia dan beberapa keluarga Orang Asli lain bergantung kepada tasik itu sebagai sumber ekonomi dan pendapatan, selain hutan berhampiran.Antara spesis ikan yang ditangkap ialah baung, semalau, kelabau dan toman.Orang Asli suku Jakun, Jackroi mengambil ikan yang tersangkut pada pukat yang dipasang sejak semalam di Tasik Chini.Tasik ini ibarat “ice-box” buat warga orang asli, namun hasil penangkapan mereka terjejas sejak sekian lama apabila lombong-lombong Mangan aktif menjalankan kerja perlombongan, kesannya air tasik menjadi berkeladak dan menjejaskan kehidupan flora dan fauna dikawasan tasik tersebut.Namun, dari segi saiz dan jumlah, tangkapan ikannya semakin tidak memberangsangkan sejak sedekad lalu, apabila aktiviti perlombongan mula berjalan.“Dahulu kita boleh tangkap banyak ikan.. saiznya pun besar, tapi sekarang seminggu dalam berbelas ekor sahaja, itupun kecil,” katanya.Abang menangkap ikan untuk dimakan keluarganya. Jika ada lebih, dia akan menjual kepada orang kampung.Selain mata pencarian, aspek pelancongan yang sudah teruk terjejas akibat pandemik Covid-19 juga dikhuatiri menjadi lebih buruk sekiranya ekosistem tasik terus dibiarkan merudum.Pak Karim, seorang pengusaha bot dari Tanjung Puput berkata beberapa aktiviti perlombongan yang berlaku berhampiran tasik mencacatkan pemandangan sekeliling.“Kita risau sekiranya pelancong tidak lagi mahu ke sini kerana keindahan tasik sudah tidak ada.“Air tasik ini juga sudah semakin keruh akibat sedimen. Dahulu kita boleh mandi dan minum air tasik, sekarang tidak boleh lagi,” katanya yang sudah setahun kehilangan pendapatan akibat ketiadaan pelancong susulan pandemik Covid-19.Ibarat jatuh ditimpa tangga, Pak Kasim juga kehilangan mata pencarian sebagai pengusaha bot tambang yang membawa murid-murid ke sekolah apabila sekolah ditutup semasa Perintah Kawalan Pergerakan.Kecantikan Tasik Chini yang terkenal dengan lagenda naga itu bukan sesuatu yang asing.Menurut Pak Karim, ramai juga pelancong dari negara luar yang dibawanya menaiki bot mengelilingi tasik itu dan melawat kampung-kampung Orang Asli.Namun, keindahan Tasik Chini dan kelangsungan sumber ekonomi mungkin hanya bakal menjadi rekod lampau, apabila tasik itu semakin mengecil dan keruh akibat aktiviti perlombongan dan pembalakan.Menurut Maketab Mohamad yang menjalankan kajian di tasik itu selama 30 tahun, ekosistem Tasik Chini sebenarnya mula merosot dengan pembinaan sebuah empangan pada tahun 1995.“Isu yang mula-mula timbul ialah pembinaan empangan di Kuala Sungai Chini yang berkait dengan kawalan air di Tasik Chini. Ramai Orang Asli mengeluh kerana kualiti air terkesan,” katanya kepada MalaysiaNow.Seorang aktivis berjalan di kawasan yang kering akibat akitiviti melombong di Tasik Chini.Empangan itu dibina atas alasan mengelakkan air kering, namun kata Maketab, alam semula jadi mempunyai sistem yang mampu menjaga diri sendiri. Banyak pokok jambu air mati kerana tenggelam di dalam aiar terlalu lama.“Timbul juga isu lombong namun ketika itu hanya ada satu lombong. Aktiviti perlombongan ini turun naik mengikut permintaan pasaran terhadap bijih mangan dan besi yang dilombong di sini.“Apabila lombong-lombong ini wujud, patutnya ada kawalan mengikut metodologinya, namun isunya ialah penyelenggaraan. Seberapa ikhlas mereka nak selenggara lombong,” katanya.Katanya, penyelenggaraan yang tidak dilakukan dengan baik akan menyebabkan pepejal dan sedimen dari tapak lombong masuk ke tasik. Perkara ini diperhatikan sendiri oleh Pak Karim.Katanya, masalah timbul apabila banjir berlaku yang mana air dari tasik melimpah ke lombong tasik, sekali gus menarik semua kekotoran dan pepejal daripada tapak lombong.“Kalau air nak surut pun, kurang-kurang ambil masa satu bulan. Nak tunggu satu bulan, banyak keladak yang dibawa ke tasik,” katanya.Selain kualiti air, Maketab berkata saiz dan kedalaman tasik juga dikesan semakin mengecil dan cetek berbanding dahulu.Penanaman semula pokok di kawasan sekitar Tasik Chini giat dijalankan ketika ini.Mengikut satu “modelling”, dia berkata kelangsungan Tasik Chini hanya mampu bertahan selama berbelas tahun sebelum “turun status” kepada paya dan seterusnya kering.Usaha pemuliharaan yang dilaksanakan kerajaan negeri justeru tepat pada masanya, namun memerlukan pemantauan.“Penanaman semula pokok perlu istiqamah, bukan sekadar untuk tatapan media sahaja. Sebelum ini kami tanam di tempat yang bukan ‘hostile’ (tidak asidik) pun ambil masa lima tahun… kena pantau apa jadi dalam lima tahun kemudian lihat apa jadi,” katanya merujuk kepada usaha kerajaan negeri untuk menanam pokok dan tanaman tutup bumi di kawasan yang terjejas.MalaysiaNow difahamkan sebelum ini ada tapak tanaman semula yang dihancurkan aktiviti perlombongan.Terdapat 14 lombong lesen lombong yang diluluskan dan hanya dua yang masih belum tamat tempoh. Meskipun penamatan lesen itu merupakan khabar baik untuk orang Asli, difahamkan pelombong akan menjadi lebih agresif dalam mencari bijih ketika lesen hendak tamat.Bagi tok batin Orang Asli Kampung Gumum, Awang Alok, dia berharap agar aktiviti perlombongan dihentikan terus.“Kalau dah tamat lesen mereka, biarlah tamat terus, jangan sambung lagi. Itu memang harapan saya.“Malam-malam pun mereka bekerja juga, mengganggu kehidupan kami,” katanya kepada MalaysiaNow.


Letupan di restoran barbeku di China ragut 31 nyawa

Seramai 31 orang terbunuh manakala 38 lagi cedera dalam kejadian letupan di restoran barbeku di Yinchuan, dekat Wilayah Autonomi Ningxia Hui pada Rabu, lapor Xinhua.
Kejadian berlaku pukul 9 malam di jalan yang sibuk di daerah Xingqing.
Usaha menyelamat sedang dijalankan dan letupan itu dipercayai akibat kebocoran gas petroleum cecair dari kawasan operasi restoran.
Menurut pihak jawatankuasa wilayah itu, seorang daripada mangsa yang cedera dilaporkan kritikal.


Penjual cendol dipenjara 16 tahun sokong, edar barang berkaitan Daesh

Seorang penjual cendol dijatuhi hukuman penjara 16 tahun oleh Mahkamah Tinggi Kuala Lumpur semalam selepas didapati bersalah atas sembilan pertuduhan, antaranya memiliki dan mengedar barangan berkaitan pengganas Daesh serta memberi sokongan kepada kumpulan itu, empat tahun lepas.Hakim Muhammad Jamil Hussin menjatuhkan hukuman itu terhadap Nahzatulazran A. Rahman, 42, selepas mendapati pihak pembelaan gagal menimbulkan keraguan munasabah di akhir kes pembelaan.Mahkamah memerintahkan Nahzatulazran menjalani hukuman penjara itu bermula dari tarikh tangkap pada 10 September 2017.Bagi tiga pertuduhan memberi sokongan kepada Daesh, Muhammad Jamil menjatuhkan hukuman penjara 10 tahun bagi setiap pertuduhan dan memerintahkan ia berjalan serentak.Bagi dua pertuduhan memiliki item, mahkamah menjatuhkan hukuman penjara tiga tahun bagi setiap pertuduhan dan memerintahkan ia berjalan serentak.Sementara itu, bagi empat pertuduhan mengedar item berkaitan pengganas, mahkamah menjatuhkan hukuman penjara tiga tahun bagi setiap pertuduhan dan memerintahkan ia berjalan serentak.Mahkamah kemudian memerintahkan kesemua hukuman itu berjalan berasingan menjadikan keseluruhan hukuman penjara selama 16 tahun.Bagi tiga pertuduhan memberi sokongan kepada kumpulan Daesh, lelaki itu didakwa mempromosi kumpulan pengganas terbabit, antaranya melalui pengedaran bendera, kain berwarna putih dan hijau muda dengan tulisan Jawi kepada tiga individu.Ketiga-tiga kesalahan itu didakwa mengikut Seksyen 130J (1)(a) Kanun Keseksaan yang membawa hukuman penjara seumur hidup atau maksimum 30 tahun atau denda, dan boleh dirampas mana-mana harta yang digunakan atau diniat untuk digunakan bagi melakukan kesalahan tersebut.Sementara, bagi dua pertuduhan memiliki item-item berkaitan Daesh, dia didakwa memiliki satu helai bendera berwarna putih, dua papan berukir kalimah dalam bahasa Arab, dua bingkai gambar, gambar-gambar dan video berkaitan kumpulan pengganas itu.Pendakwaan dikemukakan mengikut Seksyen 130JB(1)(a) Kanun Keseksaan, yang membawa hukuman penjara tujuh tahun atau denda dan hendaklah juga dilucutkan hak ke atas barang-barang tersebut.Sementara bagi empat pertuduhan mengedar item berkaitan Daesh, Nahzatulazran didakwa mengedar sehelai bendera hijau bertulisan hitam, empai helai bendera hitam dan dua helai kain berwarna putih serta hijau mengandungi tulisan Jawi kepada beberapa individu, mengikut Seksyen 130JB(1)(b) Kanun Keseksaan yang membawa hukuman penjara maksimum 30 tahun dan boleh dikenakan denda.Kesemua kesalahan itu didakwa dilakukan di beberapa lokasi antaranya sekitar kampung di Melaka Tengah, dan di sebuah rumah di Kepong di sini, pada Januari hingga September 2017.Terdahulu, Timbalan Pendakwa Raya Rohaiza Abd Rahman dan Mohd Farhan Aliff Ahmad, memohon mahkamah menjatuhkan hukuman berat berbentuk pengajaran terhadap tertuduh dan pencegahan kepada orang awam, agar tidak terikut dengan fahaman pengganas.“Pihak pendakwaan juga memohon hukuman penjara lebih panjang, bagi membolehkan tertuduh menjalani rehabilitasi di penjara kerana fikirannya sangat cenderung kepada ideologi kumpulan pengganas itu, sehingga seorang saksi menyatakan tertuduh pernah mengajaknya berjihad ke Marawi, Filipina.“Saya juga mohon mahkamah mengambil kira faktor keselamatan negara yang terjejas, ekoran perbuatan tertuduh ini,” katanya.Bagaimanapun, peguam Usha Kulasegaran dari Yayasan Bantuan Guaman Kebangsaan yang mewakili tertuduh, memohon hukuman ringan atas alasan anak guamnya mempunyai seorang isteri dan anak selain telah insaf atas perbuatannya.Seramai 16 saksi pendakwaan dan dua saksi pembelaan termasuk tertuduh, dipanggil sepanjang perbicaraan yang bermula pada Februari 2020.


Menyeberang sejarah Jambatan Sarawak

95 tahun yang lalu, Jambatan Gantung Satok di Sarawak memainkan peranan penting dalam kehidupan masyarakat di sekelilingnya.Dibina ketika zaman pemerintahan Charles Brooke, ia tergantung 18m dari permukaan Sungai Sarawak, menghubungkan hiruk pikuk Kuching dan bandar Matang di PetraJaya.Memandangkan sekitar 65% penduduk Sarawak tinggal di dataran rendah di sepanjang sungai, jambatan tersebut merupakan kunci utama ekonomi sosial.Lantaran itu, Jambatan Satok menjadi pemangkin pembangunan dalam kalangan masyarakat daripada kedua-dua tebing sungai.Jambatan Gantung Satok jadi penghubung beberapa bandar di sekelilingnya.Namun, kenangan Bujang Dollah yang berusia 79 tahun mengenai jambatan berkisar pada hal-hal yang lebih berbentuk sentimental.Enam puluh tahun lalu, jambatan itulah tempat pertemuan Bujang dengan dua rakan karib, Dollah Umar dan Mohd Razak.Ketiga-tiga mereka akan bertemu di jambatan setiap hari sebelum berjalan ke sekolah bersama.Razak, yang tinggal berhampiran Satok, akan menunggu Bujang dan Umar yang perlu menyeberang sungai.“Untuk pergi ke bandar pada waktu itu, anda perlu guna jambatan untuk menyeberangi Sungai Sarawak, kemudian menyusuri jalan batu, sebelum sampai ke destinasi anda,” katanya kepada MalaysiaNow.Keseluruhan perjalanan 10 batu perlu melalui jalan yang sukar.“Saya masih ingat, pada tahun 1950-an, beberapa orang yang menaiki bas – yang sekali pandang macam trem – perlu turun dan berjalan di belakang bas ketika menyeberang guna jambatan,” kata Bujang.“Ia hanya boleh bawa enam penumpang waktu menyeberang.”Pada 1992, jambatan gantung itu ditutup kerana masalah strukturnya yang teruk.Tidak dapat menahan angin kencang, jambatan itu akhirnya runtuh pada 7 Oktober 2004, 75 tahun selepas pembinaannya.Jambatan baruKini, 17 tahun kemudian, penduduk di kawasan sekitarnya masih merasakan nostalgia jambatan lama itu selepas ketiadaannya.Ia kemudiannya dibina semula dalam projek yang diumumkan Ketua Menteri Sarawak Abang Johari Openg semasa menjadi menteri pelancongan negeri pada 2017.Hari ini, struktur keluli dan kabel yang tinggi menjulang menjadi simbol kemodenan dan sejauh mana Sarawak dari segi kemajuan dan infrastruktur.Ia juga menjadi daya tarikan pelancong, menarik pengunjung dari dekat dan jauh yang turut melalui jambatan itu ketika berbasikal, mengambil gambar atau sekadar menikmati pemandangan.Juliet Ono Junaidi (kanan) bersama anak lelakinya, Ahmed Amiruddin.Bahkan, dengan peningkatan jumlah kes Covid-19 yang tinggi di Sarawak, tidak dapat menghentikan pengunjung untuk datang pada hari Khamis bagi menyaksikan matahari terbenam.“Ketika saya melihat pemandangan itu, ia jadi peringatan bagi saya untuk tenangkan diri, untuk menikmati saat ini dan bersantai,” kata Magchrina, seorang wanita Kenyah yang berusia 30 tahun dari Lawas.“Wabak ini betul-betul mengasingkan kita daripada aktiviti sosial.”Sementara itu, Juliet Ono Junaidi dari Sibu berada di sana kerana alasan yang berbeza.Mengenakan pakaian tradisional Melanau, dia dan anaknya mengambil gambar untuk sebuah persatuan Melanau.“Tetapi ramai orang mula minta untuk ambil gambar dengan kami,” katanya.“Saya tidak jangka betul!”Juliet juga berkata pemandangan damai di jambatan juga dapat melepaskan tekanan dirinya.“Kita sudah terlalu lama duduk di rumah,” katanya.“Saya rindu hari-hari normal kita sebelum (pandemik) ini.”Bagi dua sahabat lama Bujang dan Dollah, mereka masih menunggu peluang untuk mengunjungi jambatan baru.“Kami nantikan saat dapat ke sana nanti, kerana jambatan itu nampak cantik, sangat canggih,” kata Bujang.“Saya dengar ramai yang sudah mengunjunginya. Saya rasa agak kecewa juga kerana kami tidak digalakkan keluar sekarang.“Tetapi saya harap dapat berkunjung ke sana suatu hari. Ia menyimpan begitu banyak kisah dan kenangan, terutama bagi orang-orang tua seperti kami.”


China, Iran komited mantapkan perkongsian strategik komprehensif

China komited memperluas kerjasama muhibah dengan Iran dan terus memajukan perkongsian strategik komprehensif, walau apa jua perubahan yang berlaku dalam situasi antarabangsa dan serantau.
Demikian kata Presiden China Xi Jinping ketika mengadakan rundingan dengan rakan sejawatnya dari Iran, Ebrahim Raisi di Beijing pada Selasa.
“China menyokong Iran memelihara kedaulatan negara, keutuhan wilayah dan maruah bangsa serta usaha negara itu dalam melawan unilateralisme dan pembulian.
“China menentang kuasa asing mencampuri urusan dalaman Iran serta menjejaskan keselamatan dan kestabilan negara itu,” kata beliau.
Xi menyatakan hasrat untuk bersama Iran melaksanakan sepenuhnya pelan kerjasama komprehensif bilateral di samping memperdalam kerjasama pragmatik dalam pelbagai bidang termasuk perdagangan, pertanian, perindustrian dan infrastruktur.
Beliau juga menzahirkan penghargaan terhadap keinginan Iran untuk membaik pulih hubungan dengan negara jiran serta menyokong negara serantau menyelesaikan percanggahan menerusi dialog dan perundingan.
“China akan terus menyertai secara konstruktif rundingan mengenai pemulihan perjanjian isu nuklear Iran,” tambah Xi.
Sementara itu, Raisi menzahirkan iltizam Iran bagi memantapkan lagi perkongsian strategik komprehensif dengan China.
Menurutnya, Iran bersedia meningkatkan pertukaran pelbagai peringkat dengan China dan mempergiat kerjasama pragmatik melibatkan bidang seperti perdagangan dan infrastruktur.
Raisi turut menzahirkan sokongan kukuh terhadap Inisiatif Jalur dan Laluan (BRI), Inisiatif Pembangunan Global (GDI) dan Inisiatif Keselamatan Global (GSI) yang disarankan China.
“Iran bersedia memperkasakan komunikasi dengan China dalam urusan serantau dan antarabangsa, selain mengekalkan sinergi di peringkat multilateral demi memelihara keadilan antarabangsa serta kedamaian dan keselamatan serantau mahupun dunia,” katanya.


Rumah Putih jelaskan situasi kanser kulit Biden

Rumah Putih pada Rabu menjelaskan bahawa kenyataan Presiden Amerika Syarikat (AS) Joe Biden yang beliau menghidap kanser sebenarnya merujuk kepada diagnosis kanser kulit yang dialaminya sebelum menjadi presiden dan sudah sembuh sepenuhnya.
Ketika berucap mengenai perubahan iklim di Massachusetts, Biden mengimbau saat membesar di kawasan perkilangan penapisan minyak di negeri kelahirannya di Delaware, sambil berkata syarikat minyak itu bertanggungjawab terhadap pencemaran yang berleluasa di kawasan berkenaan, lapor Agensi Anadolu.
"Ia menyebabkan saya dan ramai orang lain menghidap kanser, dan menjadi punca Delaware mempunyai kadar pesakit kanser tertinggi di negara ini," katanya sambil menekankan perlunya beralih kepada sumber yang lebih mesra alam berbanding bahan api fosil.
Jurucakap Rumah Putih Andrew Bates berkata presiden merujuk kepada kanser kulit non-melanoma yang dihidapi sebelum menjadi presiden.
Ringkasan laporan kesihatan Biden yang dikeluarkan pada November memaklumkan Biden menghidap "kanser kulit non-melanoma dan telah sembuh” serta biopsi tidak diperlukan.


63,826 remaja Sabah terima dos vaksin pertama

Sebanyak 63,826 remaja berumur 12 hingga 17 tahun di Sabah telah menerima suntikan dos pertama vaksin Covid-19 menerusi program vaksinasi bagi kumpulan berkenaan, setakat ini.Menteri Kerajaan Tempatan dan Perumahan Sabah Masidi Manjun yang juga jurucakap Covid-19 negeri berkata jumlah tersebut adalah 15% daripada 426,000 golongan berkenaan bagi program vaksinasi bermula Khamis lepas (16 September).“Jumlah itu juga termasuk 24,667 golongan remaja yang mengambil vaksinasi berkenaan pada hari ini. Penduduk dewasa lengkap divaksinasi pula lebih 1.56 juta orang atau 56.6% daripada populasi dewasa,” katanya dalam kenyataan semalam.Sebelum ini, Ketua Menteri Hajiji Noor dilapor berkata Sabah membuat keputusan untuk memberikan vaksin Covid-19 bagi kumpulan remaja bermula Khamis lepas.Masidi berkata Sabah merekodkan 1,356 kes baharu Covid-19 hari ini menjadikan jumlah kumulatif 185,577 kes dengan saringan kontak rapat kekal penyumbang utama keseluruhan kes iaitu 766 atau 56.5%; diikuti saringan bergejala (380 kes); saringan kluster (11 kes); dan selebihnya lain-lain saringan.Beliau berkata 1,912 pesakit pula dilaporkan sembuh menjadikan jumlah kumulatif pulih kini 160,414 orang manakala 4,106 pesakit masih menerima rawatan.“Sebanyak 35 kes kematian dilaporkan hari ini. Bagaimanapun bilangan kematian ini tidak semestinya berlaku dalam tempoh 24 jam. Ada kes kematian mengambil masa untuk verifikasi dan dilaporkan kemudian dari tarikh sebenar,” katanya.


Masa depan KJ lebih cerah bersama PN, kata penganalisis veteran

Masa depan politik Khairy Jamaluddin pada masa akan datang dilihat lebih cerah jika bekas ahli Umno itu menyertai Perikatan Nasional (PN) berbanding Pakatan Harapan (PH), kata penganalisis politik veteran, Ahmad Atory Hussain.
Bercakap dengan MalaysiaNow, penganalisis politik dari Universiti Sains Malaysia (USM) itu berkata, peluang Khairy yang mesra dengan panggilan KJ dijangka lebih meyakinkan bersama PN memandangkan gabungan itu mempunyai sokongan Melayu yang lebih kukuh.
Katanya, sokongan Melayu yang merupakan kaum majoriti di negara ini penting untuk membolehkan mana-mana ahli politik memegang jawatan perdana menteri.
Justeru, Atory berpandangan, Khairy dapat mengukuhkan lagi portfolio karier politiknya sekiranya bekas ahli Parlimen Rembau itu bersetuju menyertai PN dan menjadi calon menteri besar di Negeri Sembilan.
Pada Pilihan Raya Umum ke-15 (PRU15), Khairy yang dihantar untuk bertanding di kerusi Parlimen Sungai Buloh mendedahkan hasratnya untuk menjadi perdana menteri selain menyasarkan untuk "membersihkan" Umno.
Bagaimanapun, Khairy pada Januari lalu dipecat bersama beberapa pemimpin Umno lain dan sehingga kini bekas ketua Pemuda Umno itu belum menyertai mana-mana parti politik.
Baru-baru ini, Pengerusi PN Muhyiddin Yassin mendedahkan Khairy ditawarkan jawatan ahli Majlis Pimpinan Tertinggi (MPT) Bersatu.
Walaupun Khairy tidak memberikan lagi jawapan mengenai pelawaan itu, beliau mengatakan segala kritikan oleh penyokong Umno dan PH yang dilontarkan akan mempengaruhi keputusan beliau terhadap masa depan karier politiknya.
"BN kini sudah tewas dan dia (Khairy) dipecat.
“Tidak mungkin dia akan sertai Umno semula," kata Atory.
"Kini arena politik negara menyaksikan PN lawan PH yang turut dianggotai BN. Saya tidak rasa BN boleh menang sebagai pemerintah."
Menurut Atory, segala laungan oleh ahli Umno bahawa parti itu masih mempunyai kestabilan dan sokongan rakyat hanyalah sekadar propaganda.
Mengulas mengenai hasrat Khairy menjadi perdana menteri, Atory berkata, peluang itu dilihat lebih tinggi sekiranya beliau memegang jawatan menteri besar disokong dengan pengalamannya sebelum ini sebagai menteri Kabinet yang disandang sebanyak tiga kali.
Khairy sebelum ini pernah menjadi menteri belia dan sukan sebelum dilantik sebagai menteri sains, teknologi dan inovasi dan menteri kesihatan.
"Dulu banyak negeri dianggap sebagai kubu Umno termasuk Negeri Sembilan.
"Tetapi satu per satu tumbang apabila sokongan Melayu sudah beralih sekali gus mencerminkan prestasi Umno yang semakin merosot.
"Kini sokongan melayu beralih kepada PAS dan Bersatu. Oleh itu, Khairy boleh raih sokongan Melayu jika menyertai PN," tambah beliau.
PRU15 yang berlangsung pada November tahun lalu menyaksikan PAS meraih kerusi Parlimen tertinggi apabila memperoleh 43 kerusi diikuti DAP (40), PKR (31), Umno (26), manakala Bersatu (31).
Malah, PRU15 turut menyaksikan kejutan apabila PN menyapu bersih semua kerusi Parlimen di Terengganu, Kelantan dan Perlis serta berjaya merampas beberapa kerusi dianggap sebagai kubu kuat PH termasuk Permatang Pauh yang menjadi kerusi legasi keluarga Anwar Ibrahim.
Ramai menjangkakan gelombang PN akan berterusan pada pilihan raya negeri yang akan berlangsung dalam masa terdekat di enam negeri iaitu Kelantan, Terengganu, Kedah, Pulau Pinang, Selangor dan Negeri Sembilan.


Belanjawan 2023 tidak santuni golongan rentan di Sabah

Belanjawan 2023 yang dibentangkan perdana menteri baru-baru ini menarik perhatian banyak pihak berkepentingan termasuk rakyat biasa.
Pembentangan tersebut turut mengundang minat yang tinggi di seluruh negara, memandangkan ini merupakan alternatif baru kepada belanjawan kerajaan sebelumnya, yang tidak sempat dibahaskan dan diluluskan pada sidang Parlimen.
Secara dasarnya, belanjawan berjumlah RM388.1 bilion ini disambut baik oleh semua pihak kerana sifatnya yang begitu manusiawi.
Belanjawan ini memberi penekanan terhadap isu terangkum, reformasi institusi dan urus tadbir serta mengimbangi keadilan sosial.
Namun demikian, jika ditilik dengan lebih mendalam, naratif tunjang yang memandu belanjawan ini masih bersifat status quo, mengulangi formula lama sejak Dasar Ekonomi Baru (DEB) dilancarkan pada awal 1970-an.
Persoalan pokok kekal berkisar pada usaha merapatkan jurang sosioekonomi penduduk, yang ketika ini dirujuk sebagai kelas masyarakat B40, M40 dan T20.
Apakah natijah daripada naratif lama ini? Kaedah agihan belanjawan yang bakal dirangka oleh pembuat dasar dan birokrat tinggi kerajaan — pastinya masih lagi bertunjang utama kepada usaha menangani jurang masyarakat.
Tiada masalah dengan pendekatan ini kerana jurang kasta ekonomi dalam masyarakat memang perlu ditangani.
Namun, kaedah ini tidak mampu membawa nilai tambah dan pembaharuan dalam menangani permasalahan jurang ekonomi antara wilayah. Kita memang sentiasa menyedari kewujudan jurang kelas ekonomi yang melibatkan golongan rentan.
Namun begitu, kita barangkali kerap alpa bahawa fenomena wilayah rentan juga wujud di Malaysia, yang tidak pernah disisipkan secara tersurat dalam banyak naratif nasional.
Bayangkan cabaran yang perlu diharungi oleh golongan rentan di wilayah rentan seperti Sabah. Sudah tentu darjah kerentanannya adalah dua kali ganda berbanding di Semenanjung.
Memang benar, wilayah Sabah ada menerima bajet khusus setiap tahun, tetapi jumlahnya cukup kerdil relatif kepada jumlah keseluruhan nasional.
Mengambil contoh, bajet yang diberi kepada Sabah dalam belanjawan 2023 adalah RM6.5 bilion, tetapi hakikatnya, jika dilihat secara timbang tara, nilai tersebut hanya 6.5% daripada jumlah bajet pembangunan negara, iaitu RM99 bilion.
Satu jumlah yang tidak mencerminkan keperluan sebenar wilayah ini yang dikatakan 30 tahun ketinggalan ke belakang berbanding Semenanjung dari segi infrastruktur asas.
Lebih memilukan dan juga ironis, sumbangan wilayah Sabah kepada hasil pendapatan negara adalah cukup besar sekali, terutama melalui sumber minyak dan gas.
Dalam merangka kaedah baru agihan dana untuk menangani jurang ekonomi antara wilayah, satu naratif baru yang lebih sejagat perlu diperkenalkan bagi menggantikan naratif lama yang tidak lagi relevan.
Jurang wilayah mesti mendahului jurang pendapatan, dalam naratif baru. Ini wajib dijadikan prinsip teras yang akan memandu para birokrat tinggi di setiap kementerian tatkala membuat pertimbangan dan keputusan yang melibatkan skema agihan bajet di lapangan sebenar.
Ramai pelaksana dasar dan pembuat keputusan sebenarnya boleh terlepas pandang pertimbangan jurang wilayah ini apabila membuat keputusan agihan.
Sebagai contohnya, bagi dana bidang penyelidikan dan pembangunan (R&D) di bawah Kementerian Pengajian Tinggi pada 2022, berapa peratus yang diagihkan ke wilayah Sabah?
Pernah satu ketika, Sabah hanya menerima kurang 2% daripada anggaran kasar sejumlah RM250 juta. Adakah peratus agihan ini munasabah, sedangkan jurang di antara Sabah dan Semenanjung dalam hal ehwal penyelidikan masih begitu besar.
Begitu juga ceritanya dengan bidang dan sektor-sektor lain. Dari segi keperluan infrastruktur asas seperti perhubungan jalan raya misalnya, menurut kajian Bank Dunia, jarak perjalanan untuk sampai ke bandar-bandar di negeri Sabah, contohnya dari Kota Kinabalu ke Sandakan mengambil anggaran masa sehingga 5 jam.
Sebagai perbandingan, perjalanan dari bandar Shah Alam di Selangor untuk ke Kuala Lumpur hanya mengambil masa sekitar 2 hingga 3 jam sahaja.
Pembuat dasar yang bertanggungjawab ke atas pembangunan infrastruktur harus sedar dan cakna dengan situasi seperti ini agar agihan belanjawan yang bersasar dan menepati sasaran mampu dirangka.
Naratif baru ini sama sekali tidak bermaksud untuk menafikan keperluan bagi merapatkan jurang pendapatan dalam kalangan masyarakat, kerana isu ini juga perlu ditangani.
Naratif baru ini juga jauh sekali ingin mengabaikan keperluan negeri-negeri lain di Malaysia, akan tetapi tuntutan untuk merobohkan kesenjangan antara wilayah perlu diletak sebagai paksi utama belanjawan.
Mengapa? Kerana impak jurang wilayah sifatnya lebih sejagat, dan mudaratnya juga lebih meluas dan mendalam. Jurang pendapatan dan kelas sosioekonomi adalah subset kepada jurang wilayah.
Justeru, merapatkan jurang ekonomi antara wilayah Borneo dan Semenanjung adalah cabaran terbesar bagi gagasan Malaysia Madani yang tegar memupuk semangat terangkum dan keadilan sosial.
“If you keep doing what you've always done, you'll keep getting what you've always got”.
Hanya melalui naratif baru pembangunan yang memberi penekanan kepada jurang ekonomi antara wilayah dapat mencitrakan strategi agihan belanjawan yang berpaksikan kepada matlamat pembangunan saksama, dan bukan sekadar sama rata.
Ramzah Dambul adalah felo Institut Masa Depan Malaysia (Masa)
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sarawak mula jalankan vaksinasi dos ketiga, penggalak

Sarawak memulakan pemberian dos ketiga dan dos penggalak vaksin Covid-19 untuk rakyatnya hari ini.Timbalan Pengarah Kesihatan Sarawak (Kesihatan Awam) Dr Rosemawati Ariffin dalam kenyataan hari ini berkata pemberian vaksin tersebut akan memberi perlindungan tambahan kepada golongan berisiko tinggi.Jelasnya, pemberian dos ketiga bakal melibatkan golongan “immunocompromise” atau mereka mempunyai sistem ketahanan badan lemah akibat penyakit atau rawatan perubatan yang dianggarkan melibatkan 11,900 individu.“Pemberian dos penggalak pula akan diberikan kepada warga emas berusia lebih 60 tahun melibatkan 80,300 individu dan petugas barisan hadapan perubatan sebanyak 30,340 individu,” katanya.Beliau berkata pemberian dos ketiga dan dos penggalak itu boleh didapati di klinik-klinik kesihatan kerajaan terpilih, hospital swasta dan klinik swasta.“Bagi mereka yang layak, mereka boleh menghubungi klinik-klinik tersebut terlebih dahulu sekiranya ingin mendapatkan janji temu.“Senarai nama klinik kesihatan kerajaan, klinik dan hospital swasta akan dimaklumkan kepada orang ramai dari semasa ke semasa melalui saluran media massa dan media sosial untuk memudahkan proses janji temu,” katanya.


Ahli Parlimen Pasir Salak, Tajuddin Rahman positif Covid-19

Ahli Parlimen Pasir Salak Tajuddin Abdul Rahman disahkan positif Covid-19 pagi ini selepas menjalani ujian saringan semalam.Tajuddin yang dihubungi MalaysiaNow berkata beliau tidak mengalami sebarang simptom.“Saya tak demam, batuk dan selesema,” katanya kepada MalaysiaNow.Tambahnya, beliau kini menjalani pengasingan diri di rumah dan semua ahli keluarganya turut menjalani ujian saringan Covid-19 hari ini.“Saya sedang kuarantin di rumah, semua ahli keluarga termasuk cucu saya kena buat ujian saringan,” katanya.Tajuddin menjadi kontak rapat kepada Ahli Parlimen Padang Rengas, Nazri Aziz yang turut disahkan positif Covid-19 semalam.Kedua-dua mereka menghadiri satu sidang media di Ibu Pejabat Umno di Kuala Lumpur pada 12 Januari lalu.Tajuddin berkata, beliau mengesyaki dijangkiti virus itu daripada bekas setiausaha Umno Bandar Tun Razak Zaharin Mohd Yasin yang juga merupakan seorang penulis blog yang disahkan positif beberapa hari sebelumnya.Semalam Menteri Perpaduan Negara, Halimah Mohamed Sadique turut disahkan positif Covid-19.


Penjawat awam kumpulan tertinggi terlibat rasuah di Selangor, kata SPRM

Suruhanjaya Pencegahan Rasuah Malaysia (SPRM) Selangor hari ini mendedahkan penjawat awam merupakan kumpulan tertinggi ditahan suruhanjaya itu bagi siasatan berkaitan kesalahan rasuah, penyelewengan dan salah guna kuasa antara 2018 dan 2022.
Pengarahnya Alias Salim berkata berdasarkan rekod seramai 170 penjawat awam telah ditahan, diikuti 84 tangkapan melibatkan pekerja swasta, 50 orang awam dan masing-masing lima ahli politik serta individu daripada syarikat berkaitan kerajaan (GLC).
"Sepanjang tempoh tersebut, 314 tangkapan yang dibuat sebelum ini menunjukkan tahun 2022 merekodkan tangkapan tertinggi iaitu sebanyak 72 tangkapan, diikuti 2018 (66) dan 2021 (63).
"Daripada jumlah tangkapan itu, pihak kami telah membuka 269 kertas siasatan berkaitan kes rasuah dengan 135 pertuduhan di mahkamah," katanya dalam kenyataan di sini hari ini.
Katanya, tahun 2020 menunjukkan pembukaan kertas siasatan tertinggi sepanjang tempoh lima tahun tersebut iaitu 64 kertas siasatan diikuti 2019 (57) dan 2022 (50).
Alias berkata dalam tempoh yang sama SPRM Selangor telah menerima 1,764 maklumat berkaitan kesalahan rasuah, penyelewengan dan salah guna kuasa.
"Pada 2018, sebanyak 378 maklumat diterima, diikuti 2019 (344) dan 2022 (331). SPRM Selangor turut mencatatkan sitaan berjumlah RM366,845 selain melucut hak rampasan pesalah rasuah bernilai RM1,768,554.89," katanya.
Beliau berkata selain daripada menjalankan siasatan berkaitan kes-kes rasuah di Selangor, badan itu turut melaksanakan tindakan pencegahan rasuah dengan melaksanakan pemeriksaan ke atas amalan, sistem serta prosedur sektor awam dan swasta bagi mengenal pasti kelemahan yang boleh membuka ruang dan peluang rasuah.
Tambahnya sepanjang tempoh tersebut, 406 ceramah khusus buat kumpulan sasar dengan 721 program berteraskan pencegahan rasuah disampaikan kepada agensi kerajaan dan swasta, GLC, pertubuhan bukan kerajaan, pelajar institusi pengajian tinggi dan sekolah.


14 korban akibat banjir direkodkan di seluruh negara

Tempoh 24 jam tanpa hujan lebat di beberapa negeri memberi sedikit kelegaan dan kegembiraan buat mangsa terjejas dengan banjir yang telah memasuki hari ketiga hari ini.Namun keadaan cuaca panas itu yang membolehkan keadaan air di beberapa kawasan mulai surut, turut membawa berita duka buat negara apabila terdapat angka korban akibat bencana telah direkodkan.Lapan mayat ditemukan di Selangor manakala Pahang mencatat jumlah korban seramai enam orang manakala empat lagi dilapor masih hilang dalam kejadian banjir lumpur di Telemong, Bentong.Penemuan mayat itu menjadikan 14 orang terkoban dalam kejadian banjir yang melanda lapan negeri, dan mengakibatkan 66,939 mangsa dipindahkan ke 466 pusat pemindahan sementara (PPS) banjir yang dibuka di Selangor, Pahang, Terengganu, Kelantan, Negeri Sembilan, Melaka, Perak dan Kuala Lumpur.Ketua Polis Selangor Arjunaidi Mohamed berkata di Selangor selain kematian akibat banjir itu direkodkan di Shah Alam dengan empat kematian, di daerah Kajang merekodkan dua kematian dan masing-masing satu di Sungai Buloh dan Sepang.Satu mayat lelaki berusia lingkungan 30-an dipercayai mangsa lemas pertama ditemukan di jalan masuk utama ke Pangsapuri Alam Idaman, Seksyen 22, Shah Alam pada 7.50 malam semalam.Penemuan mayat bagaimanapun tidak terhenti apabila pihak polis mengesahkan tiga lagi mangsa lemas ditemukan maut dalam insiden banjir di Taman Sri Muda, Shah Alam.Ketua Polis Daerah Shah Alam Baharudin Mat Taib berkata kesemua mayat lelaki dengan dua daripadanya ditemukan pada 1 pagi sementara satu lagi mayat ditemukan pada 5 pagi tadi oleh orang awam dan pihak bomba ketika kerja-kerja penyelamatan sedang dilakukan dan kesemua mayat dibawa ke Hospital Shah Alam untuk tindakan lanjut.Sementara itu, Pengarah Bomba dan Penyelamat Selangor Norazam Khamis berkata dua mayat lelaki ditemukan di Dengkil dan satu mayat lelaki ditemukan di Sepang hari ini, sementara satu mayat lelaki ditemukan di Desa Coalfields, Kuala Selangor semalam.Selain itu, beberapa kejadian pecah masuk kedai serbaneka dilaporkan berlaku di kawasan Taman Sri Muda yang sedang mengalami banjir teruk yang dipercayai berlaku sekitar 1 tengah hari hingga 2 petang dan ia disahkan Baharudin kepada Bernama.Di Pahang pula, operator kilang M.Gunalan, 38, menjadi korban pertama banjir di negeri itu setelah ditemukan maut pada 2.22 petang Jumaat (17 Disember) kira-kira 100 meter dari lokasi dia dilihat jatuh semasa meredah banjir di jalan berhampiran tanah perkuburan Cina di Gambang.Korban kedua direkodkan membabitkan seorang lelaki yang dilapor hilang pada 1 pagi semalam, selepas dia dikatakan cuba meredah banjir di Kampung Cempaka bersama seorang rakan dengan menaiki kereta Proton Exora sebelum kenderaan itu terkandas. Bagaimanapun rakannya terselamat.Dalam pada itu, tiga mayat wanita dan satu lelaki, dipercayai daripada kumpulan lima individu dilapor hilang dalam kejadian banjir lumpur di Telemong, ditemui pasukan mencari dan menyelamat  (SAR) hari ini yang memulakan operasi bermula 9 pagi di kawasan mereka dilapor hilang.Mayat lelaki ditemukan pada 1 tengah hari tadi manakala mayat tiga wanita ditemukan pada 1.20 tengah hari, 2 petang dan 4.23 petang, kira-kira dua hingga lima kilometer dari lokasi mereka dilapor hanyut di kawasan sungai di kampung itu.Di Perak, meskipun cuaca diramal baik sehingga esok pagi di kebanyakan tempat namun pihak berkuasa akan terus membuat pemantauan khasnya di kawasan berisiko tinggi bagi mengelakkan sebarang kejadian tidak diingini berlaku.Di Terengganu, sungai-sungai utama di negeri ini berada di paras normal kecuali di stesen bacaan Sungai Kemaman di rumah pam Paya Paman yang merekodkan ketinggian 4.45m mengatasi paras bahaya 4m.Di Kuala Lumpur, Seramai 371 mangsa banjir di ibu negara masih ditempatkan di tiga PPS yang dibuka serta keadaan baik hari ini menyaksikan 10 jalan yang sebelum ini ditutup akibat ditenggelami air, telah kembali dibuka.Di Kelantan, empat sungai utama berada pada paras bahaya iaitu Sungai Lebir di Tualang, Kuala Krai merekodkan bacaan 36.67m, Sungai Kelantan di Tangga Krai (25.10m), Sungai Kelantan di Jambatan Guillemard (16.29m) dan Sungai Golok di Rantau Panjang, Pasir Mas (10.19m).Di Negeri Sembilan, Pengarah Angkatan Pertahanan Awam Malaysia Negeri Sembilan Mohd Syukri Madnor berkata mangsa banjir di negeri itu yang ditempatkan di PPS semakin menurun susulan keadaan cuaca baik hari ini.


Sosialit Britain bersalah rekrut, antun seksual gadis untuk didera Epstein

Sosialit Britain Ghislaine Maxwell didapati bersalah pada Rabu kerana merekrut dan antun seksual gadis untuk didera secara seksual oleh pengurus dana Amerika Syarikat (AS) Jeffrey Epstein.Maxwell berdepan hukuman penjara seumur hidup selepas 12 orang juri mendapati wanita itu bersalah bagi lima dari enam pertuduhan termasuk pemerdagangan gadis bawah umur.Dia dilihat tenang meneguk air ketika mendengar hakim Alison Nathan membacakan keputusan yang dicapai selepas lima hari penuh pertimbangan juri di bilik mahkamah Manhattan, New York.Peguam Maxwell, Bobbi Sternheim berkata pasukannya sudah pun mengemukakan rayuan.“Kami yakin Ghislaine tidak bersalah. Kami sangat kecewa dengan keputusan itu.“Kami juga sudah membuat rayuan terhadap keputusan hari ini,” katanya kepada pemberita di luar mahkamah.Dengan keputusan itu, Ghislaine berpotensi menghabiskan sisa hidupnya di penjara.Beliau bagaimanapun tetap ditahan di Pusat Tahanan Metropolitan di Brooklyn kerana berisiko melarikan diri.Bagi kes pemerdagangan seks kanak-kanak bawah umur, hukuman maksimum dikenakan penjara 40 tahun. Hukuman yang lebih rendah pula mengenakan penjara antara tempoh lima atau 10 tahun.Maxwell didapati tidak bersalah atas satu pertuduhan – memikat seorang kanak-kanak di bawah umur untuk melakukan perbuatan seksual.Tiada tarikh ditetapkan untuk hukumannya. Peguam AS, Damian Williams menyambut baik keputusan tersebut.“Juri sebulat suara mendapati Ghislaine Maxwell bersalah atas salah satu jenayah paling teruk yang tidak boleh dibayangkan – memudahkan dan mengambil bahagian dalam penderaan seksual kanak-kanak.“Jalan menuju keadilan terlalu panjang. Namun hari ini keadilan telah dilaksanakan,” katanya dalam satu kenyataan.Tuduhan terhadap Maxwell bermula sejak 1994 hingga 2004.Maxwell yang terkenal sebagai seorang sosialit berpendidikan Oxford, dan merupakan anak perempuan taikun media Britain, mendiang Robert Maxwell dibesarkan dalam kekayaan dan rakan keluarga diraja Britain termasuk Putera Andrew.Dua mangsa Epstein berkata mereka berusia seawal 14 tahun ketika Maxwell mengatur agar mereka mengurut Epstein yang berakhir dengan aktiviti seksual.Seorang mangsa hanya dikenali sebagai Jane memperincikan cara Maxwell merekrutnya di kem musim panas dan membuatnya berasa “istimewa”.Jane mengatakan perlakuan seksual itu menjadi rutin dan kadangkala turut disertai Maxwell.Seorang lagi mangsa dikenali sebagai Carolyn, berkata beliau dibayar AS$300 selepas melakukan hubungan seksual dengan Epstein yang diaturkan oleh Maxwell.Mangsa ketiga Epstein adalah Annie Farmer yang kini berusia 42 tahun. Dia mengatakan Maxwell membelai payudaranya ketika dia masih remaja di ladang New Mexico milik Epstein.Epstein, 66, membunuh diri di penjara pada 2019 sementara menunggu perbicaraan kes jenayah seksual yang dihadapinya.


Desakan menteri PH tukar KSU jengkelkan Mahathir, kata Azmin

Ahli Majlis Pimpinan Tertinggi Bersatu Mohamed Azmin Ali mendakwa lapan menteri dalam kerajaan Pakatan Harapan (PH) menggesa perdana menteri Dr Mahathir Mohamad, menukar ketua setiausaha pelbagai kementerian, mengatakan ia adalah satu contoh bagaimana pentadbiran gabungan itu bertembung dengan aspirasi rakyat.
Bercakap dalam program yang disiarkan Astro Awani malam tadi, bekas pemimpin kanan PKR itu berkata anggota Kabinet PH juga menggesa Mahathir menukar sejumlah lapan ketua setiausaha kementerian, yang disifatkan beliau sebagai satu langkah yang tidak pernah berlaku sebelum ini.
“Sebab itu Dr Mahathir tidak bersetuju dengan desakan lapan menteri PH,” tambahnya.
“Mengapa sebuah kerajaan yang baru mendapat mandat oleh rakyat mahu bergaduh dengan perkhidmatan awam, sedangkan penjawat awam tidak terlibat dalam parti-parti politik?
"Mereka berada di kementerian masing-masing untuk melaksanakan dasar yang diputuskan oleh kerajaan."
Sebagai contoh, katanya, banyak peruntukan untuk pembangunan dihapuskan, menyebabkan "sesuatu kaum di negara ini berasa tertekan".
Azmin merupakan timbalan kepada Anwar Ibrahim dalam PKR sebelum menyertai Bersatu selepas beliau dipecat daripada parti itu pada Februari 2020.
Bersatu kemudiannya bersama PAS dan Barisan Nasional membentuk kerajaan susulan Langkah Sheraton di mana presidennya, Muhyiddin Yassin mendapat majoriti sokongan ahli Parlimen dan perkenan Yang di-Pertuan Agong sebagai perdana menteri selepas Dr Mahathir meletakkan jawatannya.
Dalam pada itu, Azmin juga berkata rakyat tidak akan "terpedaya” dengan pihak yang melabelnya sebagai pengkhianat, mengatakan “pengkhianat sebenarnya yang jarang kita bicara ialah mereka yang melakukan pilihan raya kecil (PRK) di Kajang".
"Mengapa kita tidak fokus soal Langkah Kajang dan Langkah Port Dickson, tetapi memilih Langkah Sheraton sedangkan Langkah Kajang itu adalah satu pengkhianatan yang mutlak" katanya.
“Di mana wakil rakyat itu masih hidup dan masih berkhidmat, dipilih oleh rakyat dalam pilihan raya umum. Tetapi kerana nafsu serakah seseorang, maka wakil rakyat ini dipaksa meletakkan jawatan bagi membolehkannya menjadi menteri besar Selangor.
"Apakah ini bukan pengkhianatan namanya?”
Walaupun tidak menyebutkan nama, Azmin dipercayai merujuk Anwar di mana beliau menambah perkara yang sama turut berlaku di Port Dickson bagi membolehkan ketua pembangkang itu kembali ke Parlimen pada 2018.
Katanya, dalam Langkah Sheraton, tiada sesiapa yang didesak untuk meletakkan jawatan.
“Malahan, kita memperkukuhkan kedudukan Mahathir supaya beliau mendapat sokongan yang kuat dalam melaksanakan dasar di Dewan Rakyat dan dalam kerajaan,” katanya.
“Malangnya, pergaduhan dan perebutan kuasa dalam PH itu sendiri menyebabkan Mahathir meletakkan jawatan.
“Jadi mengapa dipersalahkan saya dan Tan Sri Muhyiddin sedangkan kekosongan berlaku kerana tindakan perdana menteri meletak jawatan?”


1MDB dapat kebenaran serah writ saman kepada kakak, adik lelaki Jho Low

1Malaysia Development Berhad (1MDB) hari ini memperoleh kebenaran daripada Mahkamah Tinggi di sini bagi menyerahkan writ saman berjumlah AS$3.7837 bilion kepada kakak dan adik lelaki ahli perniagaan dalam buruan Low Taek Jho atau Jho Low, yang kini berada di luar negara.
Peguam Siva Kumar Kanagasabai, yang mewakili 1MDB, berkata May Lin berada di Singapura manakala adik lelakinya, Taek Szen di Hong Kong berdasarkan alamat terakhir mereka yang diketahui.
"Oleh itu, mahkamah memberi kebenaran untuk membuat penyerahan writ saman di luar Malaysia," katanya ketika dihubungi selepas prosiding di hadapan hakim Hayatul Akmal Abdul Aziz secara dalam talian hari ini.
Menurut Siva Kumar pengurusan kes saman tersebut ditetapkan pada 23 Ogos di hadapan penolong kanan pendaftar Haslinda A. Raof secara e-Review.
Pada 29 Disember 2021, Low; bapa beliau Larry Low Hock Peng dan ibunya Goh Gaik Ewe selaku defendan telah memasukkan kehadiran dalam kes saman itu manakala writ saman berkenaan masih belum dapat diserahkan kepada seorang lagi defendan iaitu rakan sekutu Jho Low, Eric Tan Kim Loong.
Pada 7 Mei 2021, 1MDB dan empat anak syarikatnya, 1MDB Energy Holdings Limited; 1MDB Energy Limited; 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan itu.
Berdasarkan writ itu, 1MDB menuntut AS$661 juta dari Low dan masing-masing AS$41 juta, AS$397 juta, AS$608 juta dan AS$1.9 bilion dari Low dan Tan serta US$325 juta dari Low dan ayahnya.
1MDB Global Investments Limited pula menuntut US$630 juta dari Hock Peng, Low dan Tan serta AS$2 juta daripada Taek Szen, Low dan Tan.
Plaintif turut menuntut AS$3.5 juta dari May Lin dan Jho Low serta AS$1.695 juta dari Goh, Low dan Tan berhubung pembelian barang kemas serta keuntungan rahsia selain AS$25.5 juta dari Low, Tan, Hock Peng dan Taek Szen.


Zahid calonkan diri sebagai PM dalam usaha yakinkan parti Umno akan kembali dominan

Presiden Umno Ahmad Zahid Hamidi menawarkan diri untuk mencalonkan dirinya sebagai calon perdana menteri sekiranya usul undi percaya Dewan Rakyat bulan depan berjaya gulingkan Muhyiddin Yassin, MalaysiaNow dimaklumkan oleh dua orang dalaman parti itu.Seorang sumber kanan parti berkata Zahid mengumumkan perkara tersebut kepada ahli-ahli Parlimen Umno pada sebuah pertemuan tertutup dalam usaha meyakinkan mereka beliau tidak akan menyokong mana-mana pemimpin di luar parti Melayu itu dalam rancangan untuk keluar daripada kerajaan Perikatan Nasional (PN).Dari 38 ahli Parlimen Umno, hanya 15 orang daripadanya dikatakan menyokong gesaan Zahid untuk menarik sokongan terhadap Perdana Menteri Muhyiddin Yassin.Sumber itu berkata Zahid berikrar meyakinkan ahli-ahli Parlimen dari GPS, PAS dan Bersatu bagi meningkatkan jumlah sokongan supaya Umno dapat “kembali menjadi pengemudi induk dalam kerajaan”, tambahnya merujuk kepada ucapan Timbalan Presiden Umno Mohamad Hasan semasa Perhimpunan Agung Umno pada Mac lalu.“Inilah sebabnya mengapa pemimpin-pemimpin seperti Noraini Ahmad dan Shamsul Anuar Nasarah sanggup letakkan jawatan mereka dalam kerajaan,” kata sumber itu merujuk kepada dua menteri Umno yang berundur dari Kabinet.“Mereka percaya Zahid akan berjaya dan mereka akan diberi kedudukan yang lebih baik dalam pentadbirannya.”Semalam, seorang pemegang jawatan dalam PKR mendedahkan blok pembangkang di luar gabungan PH menentang sebarang percubaan untuk menamakan Anwar Ibrahim sebagai perdana menteri.Perkara tersebut juga disahkan Setiausaha Agung Umno Ahmad Maslan yang mengatakan Zahid “bersumpah” untuk tidak menyokong Anwar bagi jawatan tertinggi dalam pentadbiran negara itu.Zahid bersama bekas pemimpin Najib Razak menjadi barisan depan dalam kempen penarikan sokongan ahli Parlimen Umno terhadap kerajaan PN.Malahan, mereka berdua juga dilihat menyokong presiden PKR sebagai perdana menteri tahun lalu melalui sebuah surat sokongan yang dihantar kepada Yang di-Pertuan Agong.Zahid dan Najib berdepan pelbagai pertuduhan rasuah melibatkan dana awam dan organisasi kebajikan bernilai jutaan ringgit.MalaysiaNow juga mendedahkan butiran terperinci pertemuan antara Zahid dan Muhyiddin dalam percubaannya untuk menggugurkan pertuduhan yang dihadapi beliau.Baru-baru ini, Muhyiddin turut mengesahkan pertemuan tersebut.Namun satu lagi sumber berkata Zahid kini ragu-ragu sama ada Anwar akan dapat menggugurkan kes rasuah terhadapnya berikutan kehadiran DAP dalam gabungan Pakatan Harapan (PH).“Zahid juga tahu Anwar tidak boleh buat sesuka hati bebaskan dia kerana pemimpin dalam DAP seperti Tony Pua tidak akan berdiam diri,” kata sumber itu kepada MalaysiaNow.“Maka untuk dapatkan sokongan ahli Parlimen Umno, Zahid beri jaminan kepada mereka bahawa dia akan jadi perdana menteri.”Pua yang merupakan ahli Parlimen Damansara merupakan antara ahli Parlimen pembangkang paling lantang mengecam peranan Najib dalam skandal 1MDB.Baru-baru ini beliau memberi amaran sebarang kekosongan kuasa disebabkan kejatuhan PN akan diisi oleh Umno, membolehkan parti itu kembali kuat dalam pilihan raya umum akan datang.Beliau berkata walaupun pembangkang mungkin mempunyai peluang terbaik untuk menjatuhkan Muhyiddin yang merupakan antara pemimpin utama yang merancang kejatuhan kerajaan PH, namun pengganti kejatuhan tersebut mungkin dari Umno.“Dan ketika mana-mana pemimpin Umno menjadi PM, tidakkah semua kleptokrat akan dibebaskan (atau mungkin berkuasa semula)?” kata Pua yang merujuk pemimpin Umno dalam “kluster mahkamah” yang kini berdepan pelbagai pertuduhan rasuah.Muhyiddin juga baru-baru ini memberi jaminan kedudukannya sebagai perdana menteri akan ditentukan usul undi percaya yang akan dibentangkan dalam persidangan Dewan Rakyat bulan depan.


Tanpa sekutu Melayu kuat, PH berdepan cabaran terbesar di Selangor sejak 2008

Pakatan Harapan (PH) dijangka berdepan dengan laluan getir untuk mempertahankan Selangor setelah mentadbir sejak 2008, apabila pengundi Melayu masih belum menunjukkan tanda-tanda berubah arah sejak Pilihan Raya Umum ke-15 (PRU15) lalu, kata penganalisis.
Mereka berkata, 56 kerusi Dewan Undangan Negeri (DUN) di negeri paling kaya di Malaysia itu bakal menjadi medan pertempuran untuk dua blok utama politik negara, iaitu PH yang sudah bergabung dengan Barisan Nasional (BN) dan Perikatan Nasional (PN).
Bagaimanapun pembentukan kerajaan di peringkat pusat masih belum diterjemahkan di peringkat negeri mahupun akar umbi.
Pengarah Eksekutif Ilham Center Hisommudin Bakar berkata, kerjasama politik dalam Pilihan Raya Negeri (PRN) akan datang masih belum dimuktamadkan antara PH dan BN.
Katanya, kedua-duanya saling berharap agar berlaku perpindahan bank undi antara satu sama lain.
"Dalam erti kata, BN akan mendapat sokongan pengundi bukan Melayu atas faktor mereka menyokong PH di kawasan yang ditandingi BN.
“Begitulah sebaliknya bagi kerusi PH pula mengharapkan undi Melayu kepada mereka.
"Walaupun keadaan ini masih awal untuk membuat ramalan tetapi pengundi Melayu memberikan gambaran bahawa pola sokongan kekal sepertimana PRU lalu," katanya kepada MalaysiaNow.
PN berjaya mengambil beberapa kerusi Parlimen di Selangor yang sebelum ini disandang oleh BN dan PH, antaranya Tanjung Karang, Hulu Selangor dan Kapar.
Ini juga kali pertama PH akan turun dalam PRN Selangor tanpa parti Melayu yang signifikan sebagai rakan kongsi.
PKR dan DAP bekerjasama dengan PAS semasa dalam Pakatan Rakyat, dan bekerjasama dengan Bersatu untuk PRU14 pada 2018.
Penganalisis politik Universiti Kebangsaan Malaysia, Kartini Aboo Talib berkata, meskipun tiada rakan kongsi parti Melayu yang besar, PH dilihat masih berpeluang mengekalkan penguasaan di negeri itu.
"Keterbukaan di Selangor secara umum, akan memperlihatkan PH masih boleh menang selesa walau tanpa PAS dan Bersatu dalam gabungan PH," katanya.
Bagaimanapun menurut Kartini, kerusi agihan kepada Umno tidak semestinya dalam jumlah yang banyak.
"Kalau pun diagih kepada Umno, ia tidak akan dijadikan alasan untuk Ahmad Zahid Hamidi mengugut atau minta lebih kerusi.
“Umno berada dalam keadaan paling lemah buat masa ini."
Pemerhati politik veteran, Zin Mahmud berkata PN mempunyai peluang menambah kerusi DUN tapi sukar untuk menguasai Selangor kerana PH menguasai kawasan campuran.
Ketika ini, komposisi DUN terdiri daripada 42 kerusi PH, tujuh kerusi PN dan tiga kerusi Pejuang.
Lima kerusi milik BN sebelum ini di tempat pembangkang namun menyertai kerajaan selepas PRU15.
Pesuruhjaya PAS Selangor Ahmad Yunus Hairi sebelum ini berkata, PAS dan PN menyasarkan 37 kerusi DUN yang mempunyai lebih 55% jumlah pengundi Melayu.
Menurut Zin, PAS suatu ketika dahulu menang atas tambahan undi daripada penyokong PKR dan DAP.
“Begitu juga PKR dan DAP yang mendapat undi tambahan daripada penyokong PAS.”
Menurut Hisommudin, pengundi Melayu yang mengundi BN dan PN sukar untuk mengubah sokongan kepada PH.
Sebaliknya menurut Hisommudin, pengundi PH lebih terbuka untuk memberikan sokongan kepada BN.
Namun katanya pengundi bukan Melayu mungkin hilang keterujaan untuk keluar mengundi berbanding PRU15 lepas.
Menurut Hisommudin, pertambahan undi dari Jun 2022 hingga daftar pemilih yang mungkin diwartakan ialah Mac 2023 adalah signifikan bagi setiap lokaliti.
“Pengundi ini mungkin tidak mewakili pola yang sama dengan kumpulan yang telah mengundi dalam PRU lepas.
"Oleh itu, PN mempunyai kelebihan di kerusi-kerusi yang mempunyai komposisi Melayu di Selangor, dan PH dan BN perlu bekerja keras untuk menafikan gelombang PRU lepas tidak berulang lagi dalam PRN kali ini," katanya.


Siti Nurhaliza, menteri agama antara dikompaun langgar PKPB

Penyanyi Siti Nurhaliza dan suami, Khalid Mohamad Jiwa masing-masing dikenakan kompaun RM10,000 kerana gagal mematuhi prosedur operasi standard (SOP) perintah kawalan pergerakan bersyarat (PKPB) ketika majlis meraikan kelahiran anak kedua mereka, awal Mei lalu.Selain mereka berdua, beberapa orang kenamaan dan pendakwah lain yang menyertai majlis pasangan selebriti itu termasuk Menteri Hal Ehwal Agama Zulkifli Mohamad Al-Bakri, Azhar Idrus, dan Don Daniyal turut dikenakan kompaun sebanyak RM2,000 setiap seorang, kata Ketua Polis Selangor Arjunaidi Mohamed hari ini.3 Mei lalu, polis Ampang mengumumkan siasatan sedang dijalankan berhubung majlis tahnik dianjurkan Siti Nurhaliza yang dikatakan tidak mematuhi SOP.“Kita mengesan laporan disiarkan sebuah portal berita berhubung rasa tidak puas hati netizen berkaitan majlis tahnik dianjurkan seorang selebriti tanah air di kediamannya di Bukit Antarabangsa, Ampang,” kata Ketua Polis Ampang Mohamad Farouk Eshak.Ketika siasatan dimulakan terhadapnya, Siti telah menjelaskan beliau telah mematuhi garis panduan di bawah PKP bersyarat (PKPB).Menurutnya, majlis tersebut dibahagi kepada tiga sesi bagi membolehkan penjarakan sosial dapat dilaksanakan.“Sebagai rakyat Malaysia yang patuh pada undang-undang dan peka dengan situasi semasa, kami tidak pernah memandang ringan mengenai hal ini dan selagi berada dalam kawalan, kami cuba untuk mematuhinya semampu mungkin,” kata Siti dalam sebuah kenyataan 3 Mei lalu melalui Facebook.Siti adalah tokoh kenamaan terbaru yang dikenakan kompaun kerana melanggar SOP kesihatan.Pada 27 April lalu, pengacara televisyen Noor Neelofa Mohd Noor dan 20 ahli keluarganya dikompaun sebanyak RM60,000 secara keseluruhan kerana melanggar SOP ketika majlis perkahwinannya dengan Muhammad Haris Ismail.Mereka berdua dikenakan kompaun sebanyak RM 30,000 secara keseluruhan.Bekas perdana menteri Najib Razak turut dikenakan kompaun kerana gagal mendaftar masuk dengan aplikasi MySejahtera ketika mengunjungi sebuah restoran nasi ayam di Kuala Lumpur Mac lalu.Terdahulu terdapat beberapa gambar yang tular di media sosial menunjukkan kehadiran beberapa orang kenamaan dan penceramah agama terkenal ke majlis itu.Beberapa laporan juga mendakwa VVIP dan penceramah jemputan hadir ke majlis tersebut tanpa kelulusan dari pihak polis untuk merentas negeri atas alasan mereka tinggal di luar Selangor.


PM saman pesuruhjaya PAS Perak berhubung ucapan berbaur fitnah

Perdana Menteri Anwar Ibrahim memfailkan saman fitnah terhadap Pesuruhjaya PAS Perak Razman Zakaria berhubung ucapan yang didakwa mengaitkan beliau membawa budaya songsang lesbian, gay, biseksual dan transgender (LGBT) serta menyokong ideologi komunis.
Anwar, yang juga pengerusi Pakatan Harapan memfailkan saman itu menerusi Tetuan S N Nair & Partners di Mahkamah Tinggi Taiping dengan menamakan Razman, yang juga ahli Dewan Undangan Negeri Gunong Semanggol selaku defendan tunggal.
Berdasarkan pernyataan tuntutan, Anwar selaku plaintif mendakwa pada 6 November lepas, defendan berucap mengenai perkara itu pada kempen Pilihan Raya Umum ke-15 di pasar malam Tebuk Pancur, dan ucapan berkenaan disiarkan secara langsung melalui klip video di akaun Facebook defendan  yang mendapat tontonan melebihi 94,400 kali, melebihi 5,100 reaksi, 429 kali perkongsian dan melebihi 2,600 komen.
Dakwa presiden PKR itu, siaran video langsung Facebook tersebut kemudian diterbitkan menerusi artikel  bertarikh 6 Nov, dalam bahasa Malaysia dan Inggeris di sebuah portal berita.
Ahli Parlimen Tambun itu mendakwa kata-kata fitnah itu dan penerbitan artikel berkenaan antara lain membawa maksud beliau adalah seorang penipu, mengamalkan dan menyokong ideologi komunis serta menggalakkan perkahwinan sejenis.
Dakwa plaintif, kata-kata fitnah itu dibuat untuk menjatuhkan reputasinya dan dakwaan dalam artikel berkenaan adalah tidak benar kerana plaintif sentiasa memperjuangkan ajaran dan nilai teras Islam dan mengecam semua dakwaan agenda LGBT selain memperjuangkan agenda reformasi yang lebih besar untuk tadbir urus.
Anwar mendakwa kata-kata fitnah oleh defendan dibuat bertujuan untuk mencemarkan nama baik plaintif dengan menghasut orang ramai dan menimbulkan kebencian terhadapnya dan parti semasa tempoh berkempen untuk PRU15 bulan lepas.
Menurut plaintif, defendan telah melanggar Seksyen 4A Akta Kesalahan Pilihan Raya 1954 bagi kesalahan menimbulkan permusuhan semasa kempen pilihan raya selain mendakwa defendan gagal mengemukakan permohonan maaf kepada plaintif berhubung tindakannya itu.
Oleh itu, plaintif menuntut ganti rugi am, pampasan, teruk dan teladan serta memohon perintah injunksi untuk menghalang defendan atau ejennya daripada terus mengungkapkan atau menyebabkan penerbitan artikel memfitnah yang serupa selain menuntut kos, faedah dan relif lain yang sesuai.


Hospital kerajaan masih guna sistem komputer lebih 20 tahun lepas

Doktor di hospital kerajaan bukan sahaja berdepan dengan tekanan daripada kekurangan kakitangan dan beban kerja yang semakin berat, akan tetapi mereka juga terpaksa menggunakan sistem komputer yang lapuk dan ketinggalan zaman.
Difahamkan, ada komputer di hospital masih menggunakan sistem operasi Windows 2000 yang mana ia sering mengalami kelewatan ataupun “lagging”.
Sistem operasi itu diperkenalkan pada 2000, iaitu 23 tahun lepas.
Seorang doktor di selatan tanah air berkata, spesifikasi perisian yang digunakan sangat rendah dan sistem operasinya juga sudah tamat lesen.
"Sepatutnya, jika seorang doktor bertemu pesakit, tidak perlu lagi kami bertanya mengenai keadaannya.
"Kami hanya perlu akses rekod kesihatan mereka di komputer.
"Malangnya, akses itu sangat lembab, tempoh 'loading' maklumat sangat lama. Jadi lebih baik kami bertanya sendiri kepada pesakit," katanya kepada MalaysiaNow yang enggan namanya didedahkan.
Katanya, akses kepada data-data dalaman juga mengalami “lagging”.
Menurut doktor itu, beban kerja akan menjadi lebih ringan jika masalah ini boleh diselesaikan.
Setiap hospital mempunyai perisian berbeza dan data tidak bersambung antara satu hospital dengan yang lain.
Sebelum ini, MalaysiaNow pernah melaporkan gesaan agar pihak berkuasa berusaha mewujudkan sistem rekod perubatan dalam talian.
Sebagai usaha pendigitalan sistem kesihatan, kerajaan baru-baru ini berkata akan memperkenalkan rekod kesihatan elektronik.
Seorang doktor di utara tanah air pula berkata, dia perlu menggunakan komputer lama bersaiz besar dengan paparan monitor yang sudah kelam.
"Komputer dengan perisian yang lebih baru digunakan di bahagian yang sibuk, atau di hospital di bandar-bandar.
"Bagi hospital di daerah, ada antara kami terpaksa menggunakan perkakas yang sudah lapuk ini," katanya.
Oleh kerana itu, dia lebih gemar menggunakan iPad miliknya namun sesetengah sistem tidak boleh digunakan pada peranti itu.
Kakitangan yang sudah berusia dengan penglihatan terhad turut berdepan masalah dengan komputer lama.
Sementara itu, Ketua Pengarah Kesihatan Noor Hisham Abdullah mengakui ia perlu diperbaharui.
"Sistem perlu dinaik taraf dan penggantian," katanya kepada MalaysiaNow.


7 lagi saksi akan beri keterangan dalam kes rasuah Zahid Hamidi

Pihak pendakwaan akan mengemukakan tujuh lagi saksi untuk memberi keterangan dalam perbicaraan kes pecah amanah, rasuah dan pengubahan wang haram, yang dihadapi Ahmad Zahid Hamidi sebelum menutup kes pendakwaan.Timbalan Pendakwa Raya Raja Rozela Raja Toran ketika dihubungi menerusi WhatsApp berkata, tujuh saksi yang akan memberi keterangan kesemuanya pegawai penyiasat Suruhanjaya Pencegahan Rasuah Malaysia (SPRM).“Saksi ke-89, pegawai penyiasat SPRM Fairul Rafiq Hamiruddin memberi keterangan pada 13 Oktober lalu dan sepatutnya hari ini saksi terbabit disoal balas oleh pihak pembelaan,” katanya.Sementara itu, Timbalan Pendaftar Mahkamah Tinggi Farah Azura Mohd Saad ketika dihubungi berkata perbicaraan kes bekas timbalan perdana menteri itu yang sepatutnya bersambung hari ini, ditangguhkan berikutan Perintah Kawalan Pergerakan Bersyarat (PKPB) di Selangor, Wilayah Persekutuan dan Putrajaya dilanjutkan dari 27 Oktober sehingga 9 November.Farah Azura berkata perbicaraan akan bersambung pada 16 hingga 20 November di hadapan Hakim Collin Lawrence Sequerah.“Pihak mahkamah sudah memaklumakan mengenai penangguhan perbicaraan kes pada hari ini kepada pihak pendakwaan dan pembelaan menerusi e-mail semalam,” katanya.Seramai 89 saksi pendakwaan telah memberi keterangan antaranya Ketua Pegawai Eksekutif Armada Holdings Sdn Bhd, Wasi Khan @ Wasiyu Zama Israr; bekas pegawai khas Zahid, Wan Ahmad Wan Omar; rakan kongsi firma guaman Tetuan Lewis & Co, B. Muralidharan; pengurup wang Omar Ali Abdullah; dan bekas setiausaha eksekutif kepada Zahid, Mejar Mazlina Mazlan @ Ramly.Zahid, 67, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Farah Azura berkata perbicaraan akan bersambung pada 16 hingga 20 November di hadapan Hakim Collin Lawrence Sequerah.Bagi tuduhan pecah amanah, Zahid didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).Bagi lapan tuduhan rasuah pula, Zahid didakwa menerima suapan daripada tiga syarikat, iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya seorang pegawai badan awam, iaitu menteri dalam negeri di Kementerian Dalam Negeri (KDN), bagi membantu syarikat berkenaan mendapatkan projek MyEG.Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung, melibatkan pendapatan daripada aktiviti haram antara 29 Mac 2016 dan 11 April 2018.


Annuar tidak dicalonkan hanya khabar angin, kata BN Kelantan

Dakwaan kononnya penyandang Parlimen Ketereh Annuar Musa tidak bertanding pada Pilihan Raya Umum ke-15 (PRU15) hanyalah khabar angin, kata Pengerusi Badan Perhubungan Barisan Nasional (BN) Kelantan Ahmad Jazlan Yaakub.
Jazlan berkata beliau telah menghantar senarai calon kerusi Parlimen di Kelantan termasuk Ketereh, dan segala keputusan mengenai calon yang bertanding akan diputuskan Pengerusi BN Ahmad Zahid Hamidi.
“Tugas saya sudah selesai dan selebihnya kita serahkan kepada pucuk pimpinan parti untuk tentukan,” katanya ketika diminta mengulas mengenai dakwaan yang menyatakan Annuar yang juga menteri komunikasi dan multimedia, tidak dicalonkan untuk bertanding di Parlimen Ketereh pada PRU15.
Bercakap kepada pemberita selepas Majlis Pelancaran Jentera BN Kelantan yang dihadiri lebih 3,000 penyokong dan pimpinan bahagian negeri semalam, Jazlan berkata BN Kelantan berpotensi memenangi lebih daripada sembilan kerusi Parlimen, yang disasarkan pada PRU15.
“Saya pernah kata kita sasarkan sembilan kerusi, tapi mungkin boleh menang lebih daripada itu sebab sambutan daripada pengundi di negeri ini sangat memberangsangkan,” katanya.
Pada PRU14, BN Kelantan memenangi lima daripada 14 kerusi Parlimen.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November.


Fahmi digesa beri penjelasan selepas RTM singkir Dayangku Intan daripada rancangan Aidilfitri

Penyanyi popular era 1980-an, Tengku Intan Tengku Abdul Hamid atau lebih dikenali sebagai Dayangku Intan berkata bahawa persembahannya dalam Konsert Glam Raya yang bakal disiarkan Radio Televisyen Malaysia (RTM) sempena sambutan Aidilfitri ini, dikeluarkan.
Bercakap dengan MalaysiaNow, beliau bagaimanapun tidak pasti mengapa keputusan itu dibuat dan hanya dimaklumkan bahawa setiap individu yang akan menyertai program RTM akan diperiksa latar belakang.
Katanya, perkara itu hanya dapat disahkan selepas mendapati poster terbaru program yang akan disiarkan pada 22 April depan itu tidak disertakan gambarnya.
"Saya dah diberitahu sebelum itu, tetapi untuk dapatkan kepastian, apabila poster itu dikeluarkan, gambar saya tiada, bermakna sudah sah saya dikeluarkan daripada program tersebut," katanya.
Menteri Komunikasi dan Digital Fahmi Fadzil tidak menjawab pertanyaan daripada MalaysiaNow, namun hanya menulis Twitter bahawa tiada arahan dibuat terhadap penyingkiran Dayangku.
Dayangku yang terkenal dengan lagu "Senandung Hari Raya Untukmu", berkata segala-galanya telah selesai daripada rakaman sehinggalah raptai.

"Kita dah siap rakam, sudah buat raptai, kita dah buat semuanya untuk persembahan, ramai peminat saya dari Perak, Kuala Lumpur, Selangor turut hadir tapi dikeluarkan rakaman itu, maknanya ia disunting keluar kemudian."
Ditanya sama ada keputusan mengeluarkan persembahannya daripada program itu mempunyai kaitan dengan tindakannya menyertai PAS yang merupakan parti komponen Perikatan Nasional (PN) Disember lalu, beliau bagaimanapun enggan membuat spekulasi.
Bagaimanapun, Dayangku berharap Fahmi dapat memberi penjelasan mengenai perkara ini memandangkan penyanyi itu mendakwa masih belum menerima alasan yang kukuh berhubung keputusan tersebut.
"Saya pun ingin tahu kenapa saya dikeluarkan daripada rancangan ini, kenapa saya diblok di RTM.
"Perkara ini tiada hitam putih, cuma diberitahu saya dikeluarkan dan penjelasan yang saya dapat ialah perlu periksa latar belakang," katanya.
Mengulas lanjut, beliau turut dimaklumkan bahawa kemungkinan nyanyiannya tidak akan disiarkan di radio memandangkan penampilannya di TV dihalang.
"Tetapi maklum balas yang saya terima, ada yang memberitahu lagu-lagu saya masih disiarkan di radio, mungkin hanya radio swasta.
"Saya hanya dimaklumkan sesiapa yang masuk program TV RTM, mereka akan disiasat latar belakang, tetapi maksud sebenarnya saya pun tidak tahu," tambahnya.


Kes harian turun ke paras 2,700 jangkitan, 9 lagi terkorban

2,783 kes baru Covid-19 direkodkan semalam menjadikan jumlah keseluruhan sebanyak 4,680,053 kes.
Sebanyak 4,482 pesakit turut dilaporkan sembuh, menjadikan jumlah keseluruhan kes sembuh sebanyak 4,598,778.
Ketika ini, 45,306 kes aktif direkodkan, dengan 43,753 atau 96.6% daripadanya sedang menjalani kuarantin kendiri.
Dalam pada itu, 22 (0.0%) kes kini berada di pusat kuarantin sementara 1,477 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 54 kes dan 32 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.1% dengan kes Covid-19 merangkumi 14.5%.
Sembilan lagi kematian dilaporkan termasuk empat kes kematian sebelum tiba di hospital menjadikan kes keseluruhan sebanyak 35,969 orang.


Hanya perlu surat majikan untuk keluar bekerja

Pekerja yang tinggal di kawasan dilaksanakan sekatan jalan raya (SJR) susulan perintah kawalan pergerakan bersyarat (PKPB) di mukim Klang, perlu mendapatkan surat kebenaran pergerakan daripada majikan masing-masing supaya tidak timbul masalah ketika melalui SJR.Ketua Polis Selangor Noor Azam Jamaludin berkata pekerja yang mempunyai surat pelepasan perjalanan daripada majikan tidak perlu mendapatkan lagi kebenaran polis untuk keluar bekerja.“Bagaimanapun, bagi mereka yang tidak mempunyai surat pengesahan bekerja yang dikeluarkan majikan atau pas pekerja, mereka boleh memuat turun borang tersebut atau mendapatkannya dalam laman Facebook ibu pejabat polis daerah yang berkaitan atau boleh memperolehnya di lokasi sekatan jalan raya di kawasan terbabit.“Mereka boleh memuat turun borang kebenaran dalam laman Facebook Ibu Pejabat Polis Daerah Klang Selatan, Klang Utara dan Shah Alam,” katanya kepada Bernama hari ini.Noor Azam berkata demikian bagi mengelak kekeliruan orang ramai mengenai pergerakan di mukim Klang yang dikenakan PKPB mulai hari ini hingga 23 Oktober.Beliau berkata pelaksanaan SJR diadakan di Bayu Perdana, Sri Andalas serta Bukit Tinggi dalam mukim Klang.Beliau turut mengingatkan orang ramai untuk memastikan butiran pada borang berkenaan diisi dengan lengkap bagi mengelak kesesakan ketika mereka melalui SJR yang dijalankan pihak polis.Rabu lepas, Menteri Kanan (Kluster Keselamatan) Ismail Sabri Yaakob mengumumkan, kerajaan mengenakan PKPB di zon merah iaitu Sandakan, Papar, Tuaran di Sabah dan Klang di Selangor, bermula 9 Oktober susulan peningkatan kes Covid-19 di kawasan berkenaan.


Malaysia catat angka 3,973 kes baru, 22 kematian

3,973 kes baru dicatat hari ini, menjadikan kes keseluruhan Covid-19 meningkat sebanyak 448,457 kes.Selangor masih mencatat angka tertinggi kes harian sebanyak 1,328 disusuli Sarawak (512), Johor (384), dan Kelantan (321).Hanya Labuan (3) dan Putrajaya (8) sahaja yang mencatatkan kes satu digit hari ini.Sementara itu, Perlis tidak mencatatkan sebarang kes hari ini.Negara juga mencatat sebanyak 2,848 kes sembuh menjadikan jumlah keseluruhan kes sembuh meningkat kepada 408,236.Kes aktif dengan kebolehjangkitan pula kini berjumlah 38,499.Dalam pada itu, 453 pesakit ditempatkan di Unit Rawatan Rapi termasuk 224 orang memerlukan bantuan alat pernafasan.Malaysia turut mencatat 22 lagi korban akibat Covid-19, menjadikan jumlah mangsa yang maut meningkat kepada 1,722.


Draf Dasar Perpaduan Negara akan dibawa ke Kabinet dalam masa terdekat

Kementerian Perpaduan Negara akan membentangkan Draf Dasar Perpaduan Negara (DPN) kepada Mesyuarat Jemaah Menteri untuk kelulusan dalam masa terdekat, kata menterinya Halimah Sadique.Katanya kementerian berharap kewujudan DPN akan memberikan hala tuju yang lebih jelas untuk mengangkat agenda perpaduan negara dengan lebih serius.Menurut Halimah DPN akan menjadi punca kuasa untuk melaksanakan beberapa program terancang mengenai perpaduan.“Draf DPN sudah melalui empat siri libat urus bersama pelbagai pihak pemegang taruh termasuk kementerian dan agensi kerajaan; wakil pertubuhan bukan kerajaan (NGO); tokoh akademik dan pakar perpaduan.“Jentera perpaduan yang terdiri daripada Pengarah Perpaduan Negeri, Pengerusi Kawasan Rukun Tetangga (KRT) dan Pengerusi Sekretariat Rukun Negara (SRN).Sesi konsultasi telah diadakan sepenuhnya secara maya serta melalui maklum balas bertulis,” katanya ketika menggulung Belanjawan 2021 di Dewan Rakyat, hari ini.Dalam pada itu, Halimah memberi jaminan kementeriannya komited untuk menjayakan Agenda Perpaduan Negara (APN) biarpun hanya diberikan peruntukan RM423.28 juta dalam Belanjawan 2021 yang dibentangkan oleh Menteri Kewangan, Tengku Zafrul Aziz di Dewan Rakyat, pada 6 November lalu.Sementara itu menurut Halimah penularan Covid-19 banyak membantu meningkatkan tahap perpaduan dalam kalangan masyarakat berbilang kaum dan agama di Malaysia.“Jentera perpaduan yang terdiri daripada Pengarah Perpaduan Negeri, Pengerusi Kawasan Rukun Tetangga (KRT) dan Pengerusi Sekretariat Rukun Negara (SRN).“Situasi perpaduan ketika Covid-19 amat bergantung kepada persediaan dalaman diri dan keyakinan terhadap tindakan pantas kerajaan dalam mengurus dan menjaga kehidupan rakyat ternyata menjadi faktor penting kepada negara untuk menghadapi ancaman Covid-19 ini dengan tenang.“Majoriti rakyat Malaysia ternyata mempunyai semangat kerjasama dan sifat ingin membantu yang baik telah diterjemahkan melalui perbuatan mematuhi arahan pihak berkuasa, membuat perubahan drastik dalam konteks pekerjaan dan mengurus kehidupan seharian mengikut norma baru.“Ini sekali gus menunjukkan tahap perpaduan kita berada pada tahap yang baik dan terkawal negara sedang dilanda musibah yang besar iaitu pandemik Covid-19 dalam negara.”


Penularan gelombang Omicron BA.5 di Malaysia terkawal, kata Khairy

Gelombang Covid-19 akibat penularan subvarian Omicron BA.5 di Malaysia adalah kecil dan terkawal, kata Menteri Kesihatan Khairy Jamaluddin.
Beliau berkata di sesetengah negara, gelombang Omiron BA.5 adalah besar tetapi di Malaysia gelombangnya adalah kecil tetapi lama.
“Macam saya kata, (pergerakan) 2,000 ke 5,000 kes tetapi agak lama, ia tidak naik mendadak ia naik sikit dan kekal ke paras yang baru,” katanya kepada media selepas perasmian Kompleks Institut Kesihatan Negara (NIH) oleh Yang di-Pertuan Agong Sultan Abdullah Sultan Ahmad Shah hari ini.
Mengulas mengenai kes jangkitan Covid-19 yang tidak dilaporkan di aplikasi MySejahtera,  Khairy berkata situasi itu berlaku di mana-mana negara bukan sahaja di Malaysia.
“Kes dilaporkan adalah kurang daripada keadaan sebenar sebab protokol kita untuk ujian pun telah dilonggarkan, dulu semua buat RT-PCR dan sekarang kebanyakan ujian yang dilaporkan adalah ujian RTK-Antigen,” katanya.
Khairy berkata ada individu yang melakukan ujian kendiri tetapi tidak melaporkan kepada MySejahtera.
“Jadi dengan keadaan begini kita ambil petunjuk proksi dengan tidak tengok sangat kepada jumlah kes dan kita tengok kepada keseriusan kes. Kita melihat kepada severity (keterukan), jumlah kes kematian, kemasukan ke hospital.
Selagi kadar-kadar tersebut terkawal maka kita boleh mengurus masalah ini dengan baik sebab kalau tengok kepada kes ia akan turun naik, ia akan ada gelombang dari masa ke semasa, “katanya.
Khairy juga menasihati orang ramai untuk melaporkan jangkitan Covid-19 di MySejahtera bagi membantu Kementerian Kesihatan mengetahui keadaan sebenar dan jumlah kes di kalangan komuniti.
Terdahulu ketika berucap, Khairy berkata bagi mengorak langkah ke hadapan NIH merancang mempertingkat penyelidikan perubatan jitu, vaksin, perubatan tradisional dan komplementari, kohort kelahiran dan “National Quality Improvement Programme”.
“NIH akan juga memanfaatkan kepelbagaian data yang tersedia dengan membangunkan ekosistem Analitik Data Raya Kesihatan bagi tujuan penyelidikan melalui Pelan Strategik Pendigitalan Kementerian Kesihatan (2021-2025),” katanya.
NIH telah beroperasi sepenuhnya di bawah satu bumbung pada 2019 merangkumi Institut Penyelidikan Perubatan; Institut Kesihatan Umum; Institut Penyelidikan Klinikal; Institut Pengurusan Kesihatan; Institut Penyelidikan Sistem Kesihatan dan Institut Penyelidikan Tingkahlaku Kesihatan.


Malaysia tidak hantar jemaah haji tahun ini, kata menteri

Malaysia tidak akan menghantar jemaah haji bagi musim haji 1442H berikutan keputusan kerajaan Arab Saudi yang hanya membenarkan ibadah itu dilaksanakan oleh warganegara dan penduduk negara lain yang telah berada dalam negara tersebut.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri dalam kenyataan hari ini berkata perkara itu disebabkan situasi semasa pandemik Covid-19 yang membimbangkan di seluruh dunia.“Sebentar tadi saya menerima panggilan telefon daripada Dr Abdelfattah Sulaiman Mashat, timbalan menteri haji dan umrah Arab Saudi berkenaan keputusan Kerajaan Arab Saudi bagi penglibatan jemaah haji daripada negara luar bagi musim haji 1442H itu.“Justeru, mewakili kerajaan Malaysia, saya ingin menyatakan bahawa Malaysia tidak akan menghantar jemaah haji bagi musim haji 1442H, akur serta menghormati keputusan Kerajaan Arab Saudi yang hanya membenarkan ibadah haji dijalankan bagi warganegara Saudi dan penduduk negara lain yang telah berada dalam negara tersebut,” katanya.Zulkifli berkata makluman yang sama telah diterima oleh Menteri Luar Hishammuddin Hussein daripada rakan sejawatnya Putera Faisal Farhan Al Saud.Kenyataan rasmi oleh kerajaan Arab Saudi juga telah dikeluarkan pada 6.10 petang tadi.Sehubungan itu, beliau berkata Lembaga Tabung Haji akan menguruskan segala urusan rakyat Malaysia yang telah berada di sana dan terpilih untuk menunaikan ibadah haji, selaras dengan prosedur operasi standard (SOP) yang ditetapkan oleh Arab Saudi.Zulkifli juga memohon maaf kepada semua bakal jemaah haji yang terpaksa menangguhkan ibadah haji pada tahun ini dan menegaskan keputusan yang diambil amat berat dan sukar untuk diterima.“Sesungguhnya hifz al-nafs (memelihara nyawa) adalah salah satu daripada prinsip maqasid syariah yang sentiasa dijunjung oleh kerajaan Malaysia dalam mengambil sebarang keputusan.“Saya menginsafi situasi yang sedang kita hadapi mutakhir ini sebagai sebuah ujian yang amat berat. Pun begitu, saya tetap yakin dengan doa dan munajat kita semua yang sudah pasti pandemik Covid-19 akan berlalu pergi dari kamus kehidupan kita,” katanya.Terdahulu, Haramain menerusi perkongsian dalam laman Twitter memaklumkan jumlah jemaah haji tahun ini terhad kepada 60,000 orang untuk warganegara Arab Saudi dan penduduk negara lain yang telah berada dalam negara tersebut sahaja.“Berikutan perkembangan pandemik Covid-19 dan kemunculan varian baru, Haji 1442 dihadkan kepada warganegara Saudi dan penduduk negara lain yang telah berada dalam negara Arab Saudi – (60,000).“Status kesihatan mereka yang berhasrat mendaftar bagi menunaikan haji 1442 perlu memenuhi kategori berikut: orang yang sudah menerima vaksin, penerima vaksin yang telah menerima satu dos dan selepas 14 hari atau penerima vaksin yang sembuh daripada jangkitan,”.


Penerbit buku Tommy Thomas tidak terganggu dengan ancaman tindakan undang-undang

Publisiti negatif merupakan impian penerbit buku kerana ia akan menyebabkan sifat ingin tahu orang ramai tentang isi kandungannya akan melariskan jualan.Akan tetapi bagi penerbit autobiografi bekas peguam negara Tommy Thomas, terdapat kebimbangan ia akan diharamkan oleh kerajaan, selepas beberapa laporan polis dibuat dan ancaman tindakan undang-undang.Chong Ton Sin yang memiliki syarikat GB Gerakbudaya Enterprise bagaimanapun berkata, buku itu tidak mempunyai ciri-ciri yang kebiasaannya dijadikan sebab oleh kementerian dalam negeti untuk diharamkan.“Tapi bagi kes Tommy saya rasa ia mungkin lain sedikit, sebab dia bercakap mengenai undang-undang yang tidak betul atau tipu sana sini, jadi sesiapa sahaja boleh buat laporan polis dan boleh saman,” kata Chong yang juga bekas tahanan Akta Keselamtan Dalam Negeri (ISA) kepada MalaysiaNow.Thomas dalam buku “My Story: Justice in the Wilderness” menceritakan pengalamannya sepanjang menjadi peguam negara ketika pentadbiran Pakatan Harapan (PH) selama 22 bulan.“Saya tidak akan berhenti terbitkan buku ini sehingga KDN klasifikasikannya sebagai haram,” katanya.Akan tetapi sejak berada di pasaran, buku itu mengundang kritikan daripada individu yang dinamakan termasuk bekas pegawai Thomas di Jabatan Peguam Negara.Thomas membuat beberapa pegakuan dalam bukunya termasuk cita-citanya untuk menjadi peguam negara sejak 2013 dan sokongan daripada pemimpin tertinggi DAP untuk pelantikannya.Buku setebal 552 muka surat itu ditulis dengan bantuan beberapa ahli politik termasuk Liew Chin Tong dan Syahredzan Johan dari DAP, bekas pengerusi Bersih 2.0 Ambiga Sreenevasan dan ahli perniagaan Kalimullah Hassan dari ECM Libra Group.Versi PDF lengkap buku itu sudah tersebar di platform media sosial termasuk WhatsApp, menyebabkan Chong memberikan amaran tindakan undang-undang bakal diambil kepada sesiapa yang menyebarkannya.Chong bagaimanapun tidak terganggu dengan ancaman tindakan undang-undang, mengatakan buku itu akan terus dijual dan cetak ulang sedang berjalan.“Saya tidak akan berhenti terbitkan buku ini sehingga KDN klasifikasikannya sebagai haram,” katanya.Antara yang dikritik Thomas dalam bukunya berhubung beberapa peristiwa termasuk Dr Mahathir Mohamad, pegawai kanan kerajaan, peguam swasta, peguam negara, bekas peguam negara dan speaker Dewan Rakyat.Thomas turut mengatakan beliau tidak meyakini kemampuan peguam-peguam kerajaan untuk menguruskan kes berprofil tinggi termasuk pendakwaan terhadap bekas perdana menteri, Najib Razak.Kenyataan itu menyebabkan Thomas diselar Peguam Negara Idrus Harun yang mengatakan Thomas menghina pegawai undang-undang di Jabatan Peguam Negara.“Saya ingin menekankan dan memberikan jaminan bahawa saya tidak akan terpengaruh dengan kandungan buku tersebut yang jelas menunjukkan pemikiran dangkal daripada pengalaman yang singkat oleh orang yang tidak memahami tentang institusi perkhidmatan awam seperti Jabatan Peguam Negara dan fungsi peguam negara itu sendiri,” kata Idrus.Semalam, bekas peguam negara, Apandi Ali membuat laporan polis, mengatakan buku Thomas secara amnya mengandungi tuduhan dan tohmahan yang tidak berasas sama sekali terhadapnya dan melanggar Akta Rahsia Rasmi (OSA).Sebelum itu bekas peguam cara III, Mohamad Hanafiah Zakaria membuat laporan polis terhadap Thomas, mendakwa petikan daripada buku itu merosakkan imej beliau sebagai timbalan pendakwaraya yang berkhidmat selama 33 tahun.“Apa yang ditulisnya dalam buku setebal 248 muka surat itu adalah tidak betul, dia menggambarkan seolah-olah saya seorang pemalas dan tidak dapat menangani pendakwaan dalam perbicaraan berkaitan dana SRC International,” menurut laporan polisnya, merujuk kepada kes membabitkan Najib Razak pada tahun 2018, semasa beliau menjadi ketua bahagian Perbicaraan dan Rayuan di Jabatan Peguam Negara.Buat masa ini, publisiti terhadap buku itu menyebabkannya laris terjual.“2,000 di peringkat pertama dan selepas habis terjual, 5,000 naskah lagi dicetak,” katanya kepada MalaysiaNow.


Lupakan duit untung, pulangkan wang kami, kata pelabur projek gagal di Thailand

Selepas lebih lapan tahun menunggu, pelabur yang terlibat dalam pelaburan tanaman pokok gaharu di utara Thailand kini mendesak syarikat yang bertanggungjawab mengendalikan projek itu supaya memulangkan kembali wang mereka.Mereka kini tidak mengharapkan pulangan keuntungan, memandangkan pihak syarikat gagal mengotakan janji dalam mematuhi kontrak selain tiada petanda projek itu akan berhasil.Sebelum ini MalaysiaNow melaporkan seramai 180 individu mengalami kerugian RM22.6 juta apabila pelaburan bagi projek tanaman pokok gaharu yang dilaksanakan sebuah syarikat antarabangsa, Asia Plantation Capital (APC).Susulan itu, pelabur-pelabur tersebut diwakili sekumpulan peguam membuat permohonan kepada Mahkamah Majistret Jenayah Kuala Lumpur supaya mengarahkan pihak polis menjalankan siasatan selepas kes itu diklasifikasikan sebagai tiada tindakan lanjut (NFA).Selepas laporan itu disiarkan minggu lalu beberapa pelabur yang tidak disenaraikan dalam kalangan 180 individu itu tampil berkongsikan pengalaman mereka bersama MalaysiaNow.Menerusi wawancara yang dijalankan, mereka turut mengesahkan artikel yang dilaporkan MalaysiaNow berhubung skim pelaburan yang dilaksanakan syarikat tersebut.Berdasarkan wawancara yang dijalankan, pelabur memberitahu jemputan bagi skim pelaburan itu bermula seawal 2011 apabila syarikat itu mengadakan sebuah ekspo di sebuah hotel di Kuala Lumpur untuk memperkenalkan mengenai skim pelaburan pokok gaharu yang mana produknya mempunyai permintaan tinggi di pasaran global.Pelabur berkata, mereka akan membuat transaksi pembelian pertama semasa menghadiri ekspo itu dan pembelian dilakukan berdasarkan setiap plot dengan satu plot merangkumi 100 pokok.Ada antara pelabur turut dibawa ke Sakon Nakhon yang terletak di utara Thailand, sebagai bukti tanah itu sememangnya wujud dan mereka kemudian akan ditawarkan peluang untuk menambah pembelian plot tanah di lokasi baru dengan harga promosi.Keadaan ini menyebabkan pelabur akan melakukan beberapa siri transaksi – selain daripada pembelian awal semasa perjumpaan pertama di ekspo – kerana ingin meraih keuntungan sebanyak mungkin.“Pada 2011, mereka berjanji akan memaklumkan perkembangan tanaman menerusi laporan tahunan dan pulangan akan diterima dalam tempoh tujuh tahun,” kata seorang pelabur yang tidak mahu dinamakan kepada MalaysiaNow.“Namun sebaik mendekati tempoh matang, saya bersama beberapa pelabur lain dijemput menghadiri satu sesi bersama APC dan mereka memberitahu semua tanaman kami sudah mati.”Tambahnya, syarikat itu kemudian berkata tidak boleh menjelaskan bayaran seperti yang dijanjikan.Seorang lagi pelabur, Dr P Mahendran, menegaskan apa jua penjelasan yang diberikan oleh syarikat sememangnya tidak boleh diterima memandangkan mereka sudah memberi jaminan secara hitam putih.“Setiap pelaburan sudah tentu ada risiko, tetapi syarikat ini berjanji bahawa apa jua situasi yang melanda, mereka akan membayar SD$ bagi setiap tola,” katanya yang bekerja sebagai seorang doktor gigi di Kuala Lumpur.“Tiba-tiba mereka beritahu tanaman kami tidak menjadi disebabkan faktor cuaca sedangkan dalam kontrak sudah tertulis bahawa situasi ini tidak akan jejaskan pembayaran.”Kata Mahendran, dia berasa terkilan apabila menggunakan simpanan dana pendidikan anaknya sebagai modal pelaburan dan mengharapkan keuntungan daripada projek itu akan digunakan untuk masa depan anaknya.Sementara itu, pelabur yang hanya mahu dikenali sebagai Guru, mendedahkan dia sudah melabur sehingga RM520,000 menerusi tiga transaksi antara 2013 dan 2014.Guru juga masih tidak menerima apa-apa pulangan daripada syarikat tersebut, malah kali terakhir dia berhubung dengan APC adalah sekitar awal tahun lalu.“Mereka hanya maklumkan bahawa tanaman saya tak menjadi dan nasihatkan saya supaya tidak bimbang kerana mereka akan melakukan tanaman semula.“Tetapi saya sudah berusia 73 tahun, tak mungkin saya akan tunggu lagi tujuh tahun untuk menunggu tanaman itu membuahkan hasil?,” kata Guru dan menambah hasil pulangan yang dijanjikan itu sebenarnya dirancang untuk dijadikan sebagai wang peninggalan kepada isterinya.Menurut Guru, disebabkan tiada maklum balas daripada APC, dia membuat laporan polis pada Januari lalu dan berharap pihak berkuasa akan mengambil tindakan sewajarnya.“Tak dapat keuntungan yang dijanjikan pun tidak mengapa. Yang penting syarikat itu pulangkan semula modal pelaburan saya,” tambahnya.Sementara itu, usaha MalaysiaNow untuk mendapatkan reaksi APC tidak berjaya apabila syarikat tersebut tidak memberi maklum balas.


Sikap waris punca sebenar masalah dalam faraid?

Md Handara mendiami tanah pusaka datuknya sejak kecil.
Ketika bapanya masih hidup, dua lagi lot tanah dibeli dan diletakkan atas nama datuknya.
Semasa hidup, ayah Handara menukar kerakyatan menjadi rakyat Singapura.
Handara sendiri pernah menetap di republik itu.
Namun setelah kematian bapanya, timbul pertikaian mengenai pemilikan tanah-tanah tersebut antara keluarga adik ayah Handara dan keluarga lelaki berusia 40-an itu.
Pertikaian itu berlangsung selama beberapa dekad.
Menurutnya, masyarakat pada zaman dahulu tidak tahu bagaimana ingin menyelesaikan pembahagian harta.
"Pada awalnya saya dan keluarga buat sendiri.
“Kami ke pejabat tanah dan berfikir bahawa ia akan diselesaikan di sana, tetapi kes kami perlu dibawa ke mahkamah," katanya kepada MalaysiaNow.
Handara kini melantik peguam untuk menyelesaikan kes berkenaan.
Katanya, kes mula berjalan pada 2016 apabila keluarga ibu saudaranya ingin membuat pembahagian.
Sehingga hari ini, kes tersebut masih belum selesai.
Ketiga-tiga tanah itu terletak di sebuah negeri di selatan tanah air dan bernilai keseluruhannya lebih dari setengah juta.
Menurut Handara, dia ingin membeli tanah yang didudukinya sekarang.
Kesemua pihak bersetuju kecuali seorang waris, yang menyebabkan kes tidak selesai.
Itu antara ribuan kes pembahagian harta pusaka yang masih belum diselesaikan.
Sebelum ini, MalaysiaNow melaporkan sebanyak RM70 bilion harta pusaka orang Islam masih dibekukan.
Antara beberapa halangan yang dilaporkan ialah kerumitan undang-undang.
Ini kerana Malaysia mempunyai dua undang-undang berbeza, iaitu sivil dan syariah.
Bekas ketua hakim syarie Terengganu, Ismail Yahya berkata, tiada halangan sama ada kecil atau besar, dalam aspek perundangan, pentadbiran dan pembahagian harta pusaka individu Islam yang sudah meninggal dunia.
Justeru, katanya tidak perlu ada usaha untuk mencari titik tengah antara perundangan sedia ada.
Ismail juga berkata, tiada keperluan untuk menubuhkan unit agensi pelaksana untuk memantau perlaksanaan faraid.
"Negara kita melalui sistem perundangan yang sedia ada masih boleh menangani isu harta pusaka.
Apa yang sedang berlaku adalah selain dari ahli waris tidak tahu maklumat, ahli waris juga berada dalam zon selesa dan mempunyai konflik antara waris-waris," katanya kepada MalaysiaNow.
Ismail yang juga bekas mufti Terengganu berkata, melihat kepada situasi yang terjadi dalam negara berhubung pembahagian harta pusaka, katanya waris perlu cakna mengenai tanggungjawab mereka terhadap harta peninggalan si mati selepas meninggalnya individu tersebut.
Antara perkara asas ialah bagaimana hendak bertindak ke atas harta peninggalan si mati, institusi terlibat, jenis harta, surat dan dokumen bagi setiap harta pusaka.
"Mereka juga perlu tahu siapa daripada kalangan ahli waris itu hendak diserahkan pengurusan melaksanakan prosedur dalam memfailkan petisyen bagi mentadbir dan menyelesaikan pusaka si-mati.
"Jika perlu merujuk kepada individu yang mahir dalam selok belok pembahagian dan penyelesaian pusaka si-mati, siapakah daripada kalangan ahli waris yang patut diserah mandat bagi mendapatkan makluman berkenaan?"
Bagi mempercepatkan proses, katanya waris perlu bersetuju supaya pusaka dapat diselesaikan secara muafakat antara waris setelah mengetahui bahagian masing-masing.
Hartanah yang mempunyai terlalu banyak nama dalam bentuk “undivided share” juga berisiko untuk turun nilai.
"Persetujuan untuk menyelesaikan harta pusaka ini adalah faktor utama menyumbang kepada cepat dan lambatnya pembahagian dan penyelesaian pusaka, sama ada di dalam Pejabat Pembahagian Pusaka Kecil atau pun di dalam Mahkamah Tinggi (Sivil).
"Isu yang menjadi soal dalam persoalan ini adalah sikap ahli waris untuk mengambil tindakan positif dalam menyelesaikan pusaka si mati," tambahnya.


46% populasi Malaysia sudah terima vaksin Covid-19

Sebanyak 22,646,581 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam.Menteri Kesihatan Dr Adham Baba menerusi perkongsian infografik di Twitternya memaklumkan daripada jumlah itu, seramai 14,941,585 orang menerima suntikan dos pertama manakala 7,704,996 orang menerima dos kedua.“Mengikut peratusan, 45.8% daripada populasi negara telah mendapat dos pertama, manakala 23.6% sudah melengkapkan suntikan vaksin Covid-19 mereka,” katanya.Sementara itu, vaksinasi harian pula mencatatkan sebanyak 494,214 dos diberikan semalam dengan 230,053 adalah pemberian dos pertama manakala 264,161 lagi adalah dos kedua.


Prasarana timbang kaji semula masa operasi selenggara, cegah kerosakan tren

Kerajaan akan melaksanakan anjakan paradigma dari segi kaedah penyelenggaraan pengangkutan rel seliaan Prasarana Malaysia Berhad yang lebih fokus kepada langkah pencegahan kerosakan, kata Menteri Pengangkutan Anthony Loke.
Beliau berkata pihaknya akan mengkaji antara lain masa operasi penyelenggaraan dan kejuruteraan yang lebih relevan bagi mengurangkan risiko kerosakan tren yang menyebabkan gangguan perkhidmatan dan menjejaskan pengguna.
"Satu daripada komponen dalam budaya penyelenggaraan adalah mempunyai waktu kejuruteraan yang lebih lama setiap hari, ini adalah satu komponen utama yang akan kami perkenalkan dalam operasi kami.
“Kami perlu melihat kepada tempoh kejuruteraan yang lebih panjang, ini bermakna kami mungkin menutup operasi sedikit awal mungkin setengah atau satu jam lebih awal untuk mempunyai masa penyelenggaraan dan kejuruteraan yang lebih lama, tetapi kami akan memberi notis yang mencukupi kepada penumpang untuk menerima pakai perubahan itu,” katanya.
Beliau berkata demikian pada sidang media Min Kilometer Antara Kegagalan (MKBF) dan majlis rumah terbuka Hari Raya Prasarana Group di Kuala Lumpur hari ini.
Dalam sidang media itu, Loke berkata beliau yakin Prasarana mampu mencapai sasaran MKBF sejauh satu juta kilometer bagi Transit Aliran Ringan (LRT) Laluan Kelana Jaya , LRT Laluan Ampang dan Transit Aliran Massa (MRT) Laluan Kajang  serta 150,000 kilometer untuk Monorel menjelang suku ketiga tahun 2026.
Loke berkata MKBF merupakan cara yang diiktiraf di peringkat antarabangsa untuk menilai kebolehpercayaan perkhidmatan yang diperoleh daripada purata jarak perjalanan kereta api sebelum kegagalan atau kerosakan yang menyebabkan kelewatan lebih daripada lima minit berlaku.
Katanya MKBF yang juga digunakan oleh pengendali kereta api di seluruh dunia termasuk di Singapura, Thailand dan Taiwan turut menjadi sebahagian dari KPI utama dan merupakan kaedah penilaian secara telus terhadap kemampuan MRT, LRT dan monorel untuk bergerak dan mengalami sebarang kerosakan.
"Laporan ini sememangnya disediakan Prasarana setiap bulan dan akan diserahkan kepada kementerian,  namun kini laporan ini akan dipaparkan dalam talian (menerusi laman web dan media sosial) kepada umum," katanya.
Beliau berkata inisiatif itu juga dilihat sebagai kaedah yang lebih telus dalam usaha memperbaiki sistem pengangkutan awam dan pihaknya terbuka menerima pandangan daripada masyarakat dan mana-mana pihak berkepentingan yang boleh memantau prestasi perkhidmatan menerusi KPI itu.